Jepun Jumpa “Alien” Di Dasar Laut

Pada tahun 1991, ketika Jepun meneroka dasar laut menggunakan kamera ROV (Remoted Operated Underwater Vehicle), sejenis kenderaan robotic yang bertugas merakam keadaan dasar laut, menemui sesuatu yang begitu aneh dan menggerunkan apabila ROV tiba pada kedalaman 769 meter.

Melihat rakaman ini, makhluk dasar laut ini kelihatan seperti sotong gergasi, mempunyai berpuluh-puluh jari-jemari. Namun ‘sotong’ ini tidak berenang seperti kebiasaan sotong lain lakukan. Ia hanya dalam keadaan static dan jari-jemarinya tetap bergerak tanpa henti seperti mencari mangsa disekelilingnya.

‘Sotong gergasi’ ini juga telah dirakam di dasar laut pinggir pantai Angola, juga menggunakan kamera ROV pada 15 Jun 2015.

Kehadiran ‘sotong gergasi’ menarik perhatian para saintis terutamanya ahli biologi marin. Apakah sebenarnya makhluk ini yang telah lama menetap di dasar laut tanpa pengetahuan kita semua?

Sebenarnya ia adalah haiwan Siphonophorae, di mana namanya bermaksud ‘tiub yang bergantung’. Haiwan ini berada dalam kumpulan order Hydrozoan, sekumpulan dengan obor-obor. Menurut rekod dari World Register of Marine Species, kumpulan order ini mempunyai 175 buah spesis.

Haiwan ini biasanya hidup di zon permukaan laut (organisma pelagik). Namun ada antara spesis hidup di dasar laut sebagai organisma bentik. Haiwan Siphonophoe yang tinggal di zon permukaan biasanya bersaiz kecil manakala haiwan bersaiz besar tinggal di dasar laut.

Haiwan ini mudah rapuh maka bagi mengelak diri terkena arus ombak, adalah sesuai haiwan Siphonophore bersaiz besar tinggal di dasar laut yang kurang arus ombaknya. Tambahan lagi, ia mudah ditemui di dalam lautan seluruh dunia.

Tubuh haiwan Siphonophore sebenarnya unik. Ia sebenarnya organisma kolonial iaitu organisma yang pelbagai, membentuk pelbagai koloni sehingga bersatu menjadi sebuah organisma individu. Organisma kolonial ini terdiri daripada organisma bernama Zooid yang mempunyai fungsi berbeza.

Zooid adalah organisma yang membentuk dari sebuah telur yang disenyawa, kemudian membentuk sebuah organisma kolonial yang mempunyai fungsi berbeza sama ada membiak, pencernaan, mengekalkan posisi tubuh, atau berenang.

Nak mudahkan pemahaman, seunit Zooid membentuk koloni pencernaan, kemudian bergabung dengan koloni membiak dan pencernaan, sehinggalah membentuk sebuah individu bernama haiwan Siphonophore. Organisma kolonial biasanya berbentuk panjang, leper, dan lut-sinar

Haiwan Siphonophore memancarkan cahaya dari tubuh iaitu cahaya bioluminescence untuk menarik perhatian mangsa. Cahaya yang dipancarkan adalah berwarna merah, berbeza dengan cahaya bioluminescence biru dan hijau yang dihasilkan oleh haiwan akuatik lain.

Diet haiwan ini adalah ikan, ketam, udang, dan udang galah kecil. Apabila mangsa menghampiri, sesungut gastrozooid dari koloni pencernaan akan menangkap mangsa tersebut. Sesetengah spesis mempunyai jarum berbisa yang tersembunyi dalam sesungut bernama Nematocyst yang mampu melumpuhkan mangsa yang bertubuh besar.

Tambahan lagi, haiwan Siphonophore tidak berupaya untuk berenang. Ia hanya bergantung terhadap koloni untuk posisikan diri dan melakukan pecutan untuk menggerakkannya.

Sejarah penemuan haiwan Siphonophore bermula pada tahun 1758, di mana Bapa Taxanomi (pengkelasan flora dan fauna) bernama Carl Linnaeus menemui obor-obor bernama Portuguese man o’war. Aktiviti penemuan haiwan ini pada abad ke-18 Masihi adalah rendah dengan hanya menemui 4 spesis baru.

Pada abad ke-19 Masihi, 56 buah spesis Siphonopore ditemui oleh penjelajah kajian Eropah yang mengutip spesimen tersebut di kawasan pinggir pantai dan permukaan laut. Ketika ekspedisi penjelajahan HMS Challenger, lebih banyak spesis Siphonopore dikumpulkan. Ernst Haekel, ahli zoologi Jerman yang terkenal dengan banyak menamakan spesis baru di zamannya menyertai ekspedisi tersebut, kemudian mencatatkan setiap spesis yang mereka temui.

Beliau memanggilkan penemuan spesis ini sebagai ‘46 Spesis Baru’ namun dikritik keras oleh pengkaji lain kerana kebanyakan spesis yang ditemui tidak sekelas dengan Siphonophores. Namun, banyak lukisan haiwan Siphonophore yang Ernst hasilkan menjadi rujukan utama kepada ahli biologi kini. Masuk pertengahan abad ke-20, pengkaji bernama A. K. Totton memperkenalkan 23 spesis baru Siphonophores.

Sehingga kini, pada 6 April 2020, Institut Schmidt Ocean mengumumkan penemuan spesis Siphonophore baru bernama Apolemia sp. yang ditemui di ngarai dasar laut berdekatan pinggir pantai Ningaloo, Australia. Spesis tersebut mempunyai 47 meter panjangnya dan berbentuk lingkaran dengan 15 meter diameter, menjadikan ia adalah haiwan Siphonophore terbesar ditemui setakat ini,

RUJUKAN:

Dunn, Casey W. (December 2005). “Complex colony-level organization of the deep-sea siphonophore Bargmannia elongata (Cnidaria, Hydrozoa) is directionally asymmetric and arises by the subdivision of pro-buds”. Developmental Dynamics. 234 (4): 835–845.

Schmidt Ocean Institute (9 April 2020). “New species discovered during exploration of abyssal deep sea canyons off Ningaloo”. EurekAlert!

Schuchert, P. (2019). “Siphonophorae”. World Hydrozoa Database. Retrieved 2020-05-21 – via World Register of Marine Species.

Siphonophore – Deepsea Oddities: https://www.youtube.com/watch?v=EkVY2EvFSgo


Tradisi Ngayau Dalam Era Darurat Dan Konfrantasi 1948-1960

Tahukah anda, semasa Darurat Tanah Melayu pada 1948-1960 dan era Konfrantasi Malaysia melawan Republik Indonesia, pasukan keselamatan Komanwel dan pasukan keselamatan Malaya bertempur dengan pengganas k0munis melibatkan siri-siri peperangan gerila dengan pengganas Partai K0munis Malaya (PKM) di hutan belantara Tanah Melayu dan di era Konfrantasi pula berdepan pasukan-pasukan khas Indonesia dan militian k0munis Pasokan Rakyat Kalimantan Utara / Pasokan Gerilya Rakyat Sarawak (PARAKU-PGRS) di hutan belantara perbatasan Sarawak/Sabah hingga ke Kalimantan.

ERA DARURAT (1948-1960)

Acapkali menimbulkan masalah bagi pasukan keselamatan adalah terpaksa mengangkut kembali m4yat pengganas PKM dari hutan selepas operasi ketenteraan untuk diletakkan di depan balai-balai polis bagi tujuan pengecaman (serta peranan Special Branch untuk tujuan risikan) oleh sanak saudara dan perang saraf. Mengangkut m4yat-m4yat pengganas PKM dari hutan ke pekan mengambil masa berhari-hari dan amat memualkan apabila m4yat telah mula membusuk.

Dengan keterlibatan Sarawak Rangers dari kaum Iban Sarawak sebagai penjejak dalam kempen Malaya, sebahagian pegawai British beranggapan lebih mudah untuk mem3nggal kepala m4yat-m4yat pengganas PKM untuk dibawa pulang ke pangkalan dari mengangkut keseluruhan tubuh m4yat bagi memudahkan pengangkutan dan pergerakan infantri Komanwel setelah tamat misi di hutan.

Aktiviti “ngayau” ini yang dilakukan oleh tentera Komanwel dan Sarawak Rangers adalah “rahsia terbuka” (open secret) dikalangan anggota keselamatan Malaya, dan tidak ditunjukkan pada media, tapi taktik kejam ini amatlah digeruni oleh pengganas K0munis PKM. Pada April 1952, akhirnya “rahsia terbuka” itu diketahui ramai dikalangan rakyat awam Britain di United Kingdom dan Colonial Office pada masa itu terpaksa menangani kejutan dan kemarahan media Britain apabila foto seorang pegawai Royal Marine memegang dua kepala pengganas PKM tersebar luas.

Amat menarik sekali, peranan Sarawak Rangers yang berbangsa Dayak Laut aka Iban dalam aktiviti “ngayau” di Malaya turut disahkan oleh Pesuruhjaya Tinggi Malaya, Sir Gerald Templer yang mencadangkan,” Dyaks should be used not only for tracking “but in their traditional role as head-hunters” (Kaum Dayak bukan sahaja harus digunakan sebagai penjejak malah sebagai tradisi mereka sebagai pem3nggal kepala) sepertimana yang direkodkan oleh Colonial Office. Colonial Office turut mencatat rekod, “‘Templer “thinks it is essential that the practice (decapitation) should continue”, although this would only be necessary “in very rare cases” (Templer memikirkan ia amat penting amalan ini (ngayau) patut diteruskan, walaupun ia hanya diperlukan dalam kes-kes terpencil).

Ini kerana Sir Gerald Templer amat keras memusuhi PKM dan ideologi K0munis-Maoist dibawa PKM tidak sesuai dengan jalan-jalan perundingan diplomasi oleh parti-parti politik Malaya menuju kemerdekaan Tanah Melayu. Templer beranggapan menghapuskan ancaman K0munis dengan apa acara sekali pun, “The hard core of armed communists in this country are fanatics and must be, and will be, exterminated” (Pengganas k0munis bersenjata yang tegar di negeri ini (Malaya) adalah fanatik dan mesti, dan akan, dibinasakan).

Akibat kegemparan isu “ngayau” ini, Colonial Office mencadangkan, “it would be well to delay any public statement on this matter for some months” (sebaik-baiknya penangguhan memberi kenyataan umum mengenai perkara ini untuk tempoh beberapa bulan). Namun begitu akhbar The Daily Telegraph di UK memberi sokongan dan menerusi komentar positif menyatakan, “that the Dyaks “would be superb fighters in the Malayan jungle, and it would be absurd if uninformed public opinion at home were to oppose their use” (kaum Dayak merupakan pahlawan hebat dalam hutan Malaya, dan adalah mengarut jika pandangan orang awam yang tidak mengerti apa-apa menentang penggunaan mereka ini).

Colonial Office sempat memberi amaran mengenai isu ini, “in addition to decapitation, “other practices may have grown up, particularly in units which employ Dyaks, which would provide ugly photographs” (sebagai tambahan kepada pem3nggalan (ngayau), amalan lain berkemungkinan turut diamalkan, terutamanya dalam unit-unit tempur yang melibatkan kaum Dayak, yang mana akan ada foto-foto gambar yang mengerikan).

Dari sudut budaya, ia memenuhi norma adat “ngayau” dan citarasa bangsa Iban dan Dayak. Ingin diingatkan, kepala para pengganas k0munis yang dip3nggal / di-ngayau oleh anggota Iban Sarawak Rangers yang dikerah British ke Tanah Melayu untuk membantu Askar Melayu memerangi PKM era Darurat juga berperanan sebagai psy-ops juga (perang saraf) masa era Darurat kerana bila pengganas PKM mengutip kembali m4yat komrad mereka yang dip3nggal itu seolah-olah mengingatkan kembali era penjajahan Jepun dimana gerila MPAJA yang ditawan tentera Jepun akan dip3nggal. Pastinya anggota tentera berbangsa Iban ketika itu gembira mendapat “lesen sementara” dari British untuk “mengayau” kepala musuh setelah sekian lama adat tradisi “ngayau” diharamkan oleh Dinasti Di-Rajah Puteh Brooke di Sarawak lebih dari 100 tahun lamanya.

Mengikut fakta sejarah, adat ngayau yang diharamkan oleh pemerintah Di-Rajah Puteh Brooke pernah “dihidupkan tanpa lesen tapi mendapat restu British” oleh gerila-gerila Iban dan Dayak lainnya yang dilatih oleh komando-komando Australia dan pasukan khas Special Force Z Tentera Berikat ke atas tentera Jepun semasa penjajahan Jepun ke atas Sarawak pada Perang Dunia Kedua (1941-1945). Gerila-gerila Dayak dari pelbagai etnik di Sarawak dilatih oleh sakibaki elemen tempur Sarawak Rangers dan Special Force Z di Divisyen Kapit memberi kesan ketara dalam kempen hutan menentang tentera Jepun. Kejayaan gerila-gerila Dayak berjaya menawan atau membvnuh lebih 1500 orang Tentera ImperiaI Jepun dari 1943-1945 dan ini antara menjadi faktor utama British “mengizinkan” ngayau dalam kempen Darurat di Tanah Melayu kepada Sarawak Rangers.

Pahlawan Sarawak Rangers yang bertugas di Malaya dikenali sebagai “Bujang Malaya” oleh sanak saudara mereka di Sarawak, dan mereka mendapat pujian dan pengiktirafan Sir Gerald Templer sebagai “World’s Best Team” dalam operasi COIN (Counter Insurgency).  Sarawak Rangers turut diiktiraf sebagai ‘’British Army-1st Elite Force South East Asia” pada tahun 1953 semasa Darurat berlangsung.

ERA KONFRANTASI (1963-1965)

Indonesia di bawah rejim Soekarno menentang penubuhan Malaysia pada 16 September 1963 dan mengisytiharkan kempen ketenteraan “Ganyang Malaysia” yang berlanjutan sehingga tahun 1965. Di bawah pengaruh PKI (Partai K0munis Indonesia) yang kuat dalam ABRI (Angkatan Bersenjata Republik Indonesia, kini dikenali TNI – Tentera Nasional Indonesia), pasukan khas ABRI iaitu dari Resimen Para Komando Angkatan Darat  (RPKAD) melatih dan mempersenjatai gerila militan PARAKU-PGRS (Pasokan Rakyat Kalimantan Utara / Pasokan Gerilya Rakyat Sarawak). Pasukan Khusus ABRI seperti KKO (Kor Komando Operasi) dan pengganas PARAKU-PGRS  menyusup perbatasan Sabah Sarawak melakukan serangan gerila seperti perang Long Jawai dan misi-misi serangan lain.

Pasukan Iban Trackers dan Sarawak Rangers berserta Pasukan Khusus Komanwel melawan balas menerusi Ops Claret dimana aktiviti penyusupan tempur jauh ke dalam kawasan Kalimantan. Difahamkan ada kalangan pasukan Sarawak Rangers mengambil kesempatan mengayau kepala komando Indonesia dan pengganas k0munis PARAKU-PGRS yang terkorban sepanjang Ops CLARET yang dipelopori pasukan keselamatan Malaysia dan Komanwel di Kalimantan.

Soekarno dulu megah dengan ucapan berapi-api beliau untuk mengganyang Malaysia, “Kalau kita lapar itu biasa. Kalau kita malu itu juga biasa. Namun kalau kita lapar atau malu itu karena Malaysia, kurang ajar! Kerahkan pasukan ke Kalimantan, kita ajar cecunguk Malayan itu! Pukul dan sikat jangan sampai tanah dan udara kita diinjak-injak oleh Malaysian keparat itu. Doakan aku, aku bakal berangkat ke medan juang sebagai patriot Bangsa, sebagai martir Bangsa dan sebagai peluru Bangsa yang enggan diinjak-injak harga dirinja.”

Apabila berita pasukan khas KKO tumpas di perbatasan Borneo dan kepala mereka ditebas di-ngayau Iban Trackers & Sarawak Rangers, Presiden Soeharto hanya mampu berkata, “Military Iban came uninvited, now go all my Army lost their lives – lot of divorced body and head. They were so fast that the human eyes cannot see.” (Tentera Iban datang tak diundang, sekarang habis tentara ku semua dihabisi – ramai tercerai tubuh dan kepala. Mereka sungguh pantas tiada mata manusia mampu melihatnya.)

AGI IDU AGI NGELABAN!

Notakaki: Artikel ini telah dikemaskini dari artikel lama saya pada 2016 di laman forum CARI dan CARIGOLD.

RUJUKAN:

1) Buku “Dayak, Iban Sarawak” oleh Harry Usup Umbar2) Buku “Web Of Deceit: Britain’s Real Foreign Policy: Britain’s Real Role in the World” oleh Mark Curtis3) Claret operations: The ANZAC Portal:https://anzacportal.dva.gov.au/history/conflicts/australian-involvement-south-east-asian-conflicts/indonesian-confrontation-1

Artikel ini dikirimkan oleh Reza Shah untuk The Patriots.


Ejen  Oren – Menang Jadi Arang, Kalah Jadi Abu

“In war..there is no room for pity. Kill, or be killed.”

(Di dalam peperangan, tidak ada ruang untuk belas kasihan..bunuh..atau dibunuh).

– Allahyarham ASP Mohd. Zabri Abd. Hamid, 1975

Ia adalah kata-kata yang pernah diungkapkan oleh sosok lagenda salah satu pasukan elit negara – VAT69 Komando, yang masih diingati anak-anak buahnya sehingga sekarang. Bunyinya keras dan dingin – tanpa sebarang gelombang perasaan dan menggambarkan seolah-olah si penuturnya tidak mempunyai perikemanusiaan.

Tapi, itulah hakikat yang harus dihadapi sebenarnya di dalam sesebuah peperangan – samada ia diisytiharkan atau tidak. Di antara pasukan-pasukan yang bertentangan sesama sendiri, akan wujud juga pihak yang menerima kesan langsung akibat pertelagahan tersebut, atau kita sebutkan sebagai collateral damages (kerosakan sampingan), yang tidak dapat lari daripada terjebak.

Kerana itulah, ketika ada pihak-pihak tertentu yang begitu ghairah hendak melancarkan atau terlibat dengan peperangan, bagi pihak-pihak yang pernah mengalami atau memahami natijah sesebuah peperangan itu, keghairahan itu tidak disambut dengan keterujaan. Kalaulah anda benar-benar pernah berada di tengah-tengah kancah sebegitu, anda akan faham, bahawa peperangan – kepada yang waras, adalah pilihan terakhir yang sebolehnya cuba dielakkan. Akan ada perkara-perkara tidak mampu dicerna akal, yang melawan sifat perikemanusiaan, yang akan terpaksa kita hadap, dan menerimanya bukanlah semudah yang disangka.

From rocks to rocket (daripada batu ke roket), elemen persenjataan di dalam peperangan telah berkembang semakin maju daripada zaman ke zaman. Semua perkembangan ini, sesungguhnya datang akibat tujuan yang sama – usaha bagi memenangi perebutan atas tujuan tertentu. Di dalam perebutan itu, pasti akan ada korban – samada korban terus yang terdiri daripada mereka yang mewakili pihak yang berebut itu, atau korban sampingan yang terperangkap di tengah-tengahnya.

Untuk menang, tidak mustahil sebarang usaha dilakukan dengan apa cara sekalipun samada betul atau salah. Dan bagi setiap apa saja teknologi yang digunakan di dalam sesebuah peperangan, ia pasti akan meninggalkan kesan – samada kepada yang terlibat secara langsung atau tidak. Kesan sesuatu peperangan itu pula ternyata tidak terhad hanya kepada kematian dan kecederaan saja.

Kematian itu boleh ditakrifkan dengan pelbagai cara – ada yang otaknya berhenti berfungsi, ada yang berhenti denyut jantungnya, ada yang tubuhnya sudah kehilangan rupa. Malah, ada pula yang mati dalam bernyawa – otaknya bekerja, jantungnya berfungsi, tapi jiwanya mati. Kecederaan juga boleh ditakrifkan oleh pelbagai maksud. Ada yang cedera kerana tubuhnya luka, tapi ada yang cederanya tidak di luar, sebaliknya di dalam jiwa. Lebih parah, luka itu dibawa seumur hidup dengan parut yang takkan sesekali sembuh.

Antara kes kematian dan kecederaan yang mungkin paling sadis untuk dibicarakan (perhatikan perkataan ANTARA ya… bukan YANG PALING) adalah kesan yang ditanggung oleh penduduk Vietnam semasa perang Vietnam (1954-1975) dulu. Kesan dan akibatnya merangkumi bukan sahaja mereka yang terlibat di garis hadapan, tetapi juga komuniti am seluruhnya – hinggakan alam semulajadi juga terlibat sama.

Secara ringkasnya, Perang Vietnam, yang juga dikenali sebagai Peperangan Indochina Kedua atau juga sebagai Peperangan Penentangan Vietnam terhadap Amerika, atau juga dikenali sebagai Perang Amerika, sebenarnya adalah konflik yang meliputi Vietnam, Laos, dan Kemboja bermula pada 1 November 1955 sehingga kejatuhan Saigon pada 30 April 1975. Ia mempertembungkan Vietnam Utara – yang mana tenteranya disokong oleh Soviet Union, China dan lain-lain sekutu komunis, menentang Vietnam Selatan yang disokong oleh oleh Amerika Syarikat, Korea Selatan, Australia, Thailand dan lain-lain sekutu blok anti komunis, dan dianggap juga sebagai peperangan di antara proksi semasa era Perang Dingin (Cold War).

Pasukan Viet Cong (juga dikenali sebagai National Liberation Front/Barisan Pembebasan Kebangsaan, atau NLF), adalah barisan ketumbukan komunis Vietnam Selatan yang dibantu oleh sekutu dari Utara, berjuang secara gerila menentang pihak yang menentang komunis, manakala People’s Army of Vietnam/Tentera Rakyat Vietnam , atau dikenali juga sebagai North Vietnamese Army/Tentera Vietnam Utara (NVA), bertempur melalui mod peperangan konvensional, di mana ada masanya mereka menggerakkan unit-unit besar ke medan pertempuran yang berlangsung.

Semakin peperangan itu berlanjutan, semakin peranan pasukan Viet Cong menyusut, sejajar dengan pembabitan NVA yang lebih mendalam dan serius. Ini telah memaksa pihak AS dan Vietnam Selatan untuk bergantung kepada kekuatan kuasa udara dan tembakan berkekuatan tinggi bagi operasi-operasi cari dan musnah yang dijalankannya, yang turut menggabungkan pasukan darat, artileri dan serangan udara.

Melihat kepada perang yang berlanjutan, dan tentangan secara gerila oleh pasukan Viet Cong yang seolah-olah menjadi duri dalam daging kepada keseluruhan usaha ketenteraan tersebut, pada tahun 1962, pihak AS telah mengambil keputusan untuk melancarkan satu siri operasi udara terhad di dalam kawasan Vietnam Selatan itu sendiri, dengan tujuan untuk menawarkan bantuan udara kepada pasukan Vietnam Selatan, memusnahkan pengkalan-pengkalan Viet Cong, dan menyembur racun tumbuhan untuk memusnahkan kawasan hutan yang digunakan secara khusus oleh pasukan Viet Cong sebagai perlindungan untuk operasi gerila mereka.

Antara campuran racun perosak yang paling berkesan digunakan ketika itu adalah Agen Oren (Agent Orange). Nama ini datang daripada jalur berwarna oren yang dicat pada tong dram 55-gelen yang digunakan untuk menyimpan bahan ini, dan ia merupakan salah satu daripada siri kumpulan Racun Pelangi (Rainbow Herbicides). agen-agen lain termasuklah Agen Putih, Ungu, Pink, Hijau dan Biru. Kesemua racun perosak ini dikeluarkan oleh syarikat Monsanto, Dow Chemical dan beberapa syarikat-syarikat lain, dan setiap satunya terdiri daripada bahan kimia pelbagai campuran dan kekuatan.

Di antara kesemuanya, Agen Oren adalah yang paling meluas digunakan dan dikatakan yang paling berkesan. Ia sendiri mempunya beberapa beberapa variasi kekuatan, dan dirujuk sebagai Agen Oren I, Agen Oren II, Agen Oren III dan “Super Orange.” Penyemburan racun ini – yang meliputi sehingga 4.5 juta ekar tanah Vietnam yang merangkumi kawasan hutan dan pertaniannya dijalankan di antara tahun 1961 to 1971, dengan tujuan untuk memusnahkan perlindungan dan sumber makanan bagi terup-terup Vietnam Utara dan Viet Cong, dijalankan melalui Operasi Ranch Hand.

Pesawat-pesawat AS digerakkan untuk menyembur jalan, sungai, terusan, sawah dan kebun di sekitar Vietnam, dan di sepanjang proses ini, sumber makanan berasaskan pertanian serta sumber air bagi penduduk Vietnam Selatan yang terlibat dengan peperangan itu, turut menerima kesan.

Keseluruhannya, pasukan AS telah menggunakan lebih daripada 20 juta gelen racun perosak di Vietnam, Laos dan Kemboja semasa Operasi Ranch Hand tersebut. Selain melalui pesawat, ia juga disembur melalui trak dan juga menggunakan tong penyembur manual di sekitar kawasan pengkalan tentera AS. Sesetengah veteran perang tersebut sehingga ke hari ini masih menggunakan gurauan “Only you can prevent a forest/ hanya awak mampu menghalang sebuah hutan”– yang berasal daripada kempen melawan kebakaran hutan yang dilancarkan oleh pihak Perhutanan AS yang menggunakan Smokey The Bear sebagai maskotnya

Apakah bahayanya?

Agen Oren mengandungi bahan aktif yang menyebabkan pokok-pokok kehilangan atau luruh daunnya. Pada masa yang sama, ia turut mengandungi kandungan signifikan sejenis dioksin, iaitu 2,3,7,8-tetrachlorodibenzo-p-dioxin, yang biasanya digelar sebagai TCDD. Menurut jabatan Perhubungan Veteran Tentera AS (VA), dioksin ini – berdasarkan hasil kajian di makmal, disahkan sebagai sangat bertoksik, walaupun dalam jumlah yang kecil. Pendedahan kepada manusia mampu mengakibatkan isu kesihatan yang serius seperti kegagalan otot, keradangan, kecacatan kelahiran, gangguan sistem saraf dan juga kanser.

Dioksin ini tidak ditambah secara sengaja ke dalam racun perosak tersebut. Sebaliknya, ia adalah hasil sampingan yang wujud semasa proses pemprosesan racun itu sendiri, dan ia dijumpai dalam pelbagai jumlah kepekatan di dalam racun yang telah digunakan semasa Operasi Ranch Hand terbabit. Selain daripada itu, dioksin juga terhasil daripada pembakaran sampah, gas, minyak dan arang, serta rokok dan semasa pelbagai lagi proses penghasilan seperti pelunturan. TCDD yang dijumpai di dalam Agen Oren adalah dioksin yang paling bahaya di antara kesemuanya.

Dioksin adalah bahan kimia yang kesannya kekal selama bertahun-tahun pada alam sekitar, terutamanya di dalam tanah, seldimen pada tasik dan sungai, dan seterusnya – di dalam rantaian makanan itu sendiri. Ia terkumpul di dalam tisu lemak haiwan seperti ikan dan burung, dankemudiannya tersebar kepada manusia melalui makanan seperti daging, ayam, produk tenusu, telur, kerangan dan ikan. Karsinogen di dalamnya membawa potensi kanser yang amat tinggi.

Pendedahan jangka pendek kepada toksin ini mampu membuatkan kulit menjadi hitam, limpa menjadi bermasalah, dan timbulnya penyakit kulit melalui penumbuhan jerawat serius yang dipanggil chloracne. Kesan lanjut – selain daripada yang disebut di atas, juga melibatkan kencing manis jenis 2, kegagalan sistem imun, gangguan hormon dan penyakit jantung. Janin yang sedang berkembang di dalam rahim adalah sangat sensitif terhadap dioksin ini, dan ia dikaitkan dengan keguguran, spina bifida dan lain-lain masalah berkaitan perkembangan otak dan sistem saraf janin itu sendiri.

Kesannya, Menurut Vietnam Association of Victims of Agent Orange/ Persatuan Mangsa Agen Oren Vietnam, 4.5 juta daripada 18 juta penduduk Vietnam telah terdedah secara terus kepada racun perosak ini. Dianggarkan 3 juta telah menerima kesan terus, manakala 150,000 orang bayi dilahirkan dengan kecacatan kekal akibat ibu mereka terdedah kepada racun tersebut. Selain itu, kesan kepada alam sekitar adalah tidak mampu dihuraikan -ianya terlalu berat dan serius. Beratus-ratus spesis pokok telah terjejas dengan teruk ; begitu juga dengan kawasan paya. Antara kawasan yang paling terjejas adalah Ma Da, Phu Binh, Sa Thay, A Luoi dan sepanjang Laluan 19/Route 19.

Namun, ia tidak terhenti di situ semata. Sejurus mereka pulang daripada peperangan tersebut, ramai di kalangan veteran perang dan ahli keluarga mereka turut menunjukkan kesan buruk akibat pendedahan kepada racun itu. Jumlah laporan penyakit kulit seperti ruam dan lain-lain kegatalan, keguguran kandungan, simptom psikologi, diabetes jenis 2, kecacatan pada anak dilahirkan dan kanser seperti penyakit Hodgkin’s serta kanser prostat dan leukemia meningkat dengan mendadak di kalangan mereka.

Pada tahun 1988, Dr. James Clary – seorang penyelidik Tentera Udara yang pernah terlibat dengan Operasi Ranch Hand, telah menulis kepada Senator Tom Daschle, “Ketika kita memulakan program racun perosak itu pada tahhun 60an, kita sudah tahu tentang potensi akibat daripada pencemaran dioksin di dalam racun tersebut. Namun, kerana ia digunakan ke atas musuh kita, kita tidak ambil endah perkara itu. Kita tidak pernah terlintas bahawa akan berlaku senario di mana anggota kita sendiri akan turut terkesan dengan racun itu .”

Pada tahun 1979, satu saman telah dikemukakan bagi pihak veteran yang telah terdedah kepada Agen Oren semasa perkhidmatan mereka di Vietnam. 5 tahun kemudian, dalam satu penyelesaian di luar mahkamah, 7 syarikat kimia yang telah mengeluarkan racun itu telah bersetuju untuk membayar $180 juta kepada veteran tersebut atau waris mereka. Kontroversinya walaubagaimanapun, masih belum berakhir. Sehingga Jun 2011, debat masih berlangsung tentang samada veteran Tentera Laut yang berkhidmat dengan kapal laut dalam semasa Perang Vietnam juga patut menerima pampasan yang sama seperti veteran-veteran yang bertugas di darat atau laluan air lain. Pelbagai sama dimajukan kepada pihak berkaitan, dan pada tahun

1991, Presiden George H.W. Bush telah menandatangani Akta Agen Oren yang menyatakan bahawa kesan daripada pendedahan Agen Oren dianggap sebagai salah satu kecederaan akibat perang, dan membantu VA mengendalikan kes-kes veteran yang menanggung kesan tersebut.

Di pihak Vietnam pula, kesedaran setelah tahun-tahun berlalu itu telah membuatkan mereka mula menyuarakan hak mereka. Pada tahun 2004, satu kumpulan rakyat Vietnam telah memulakan saman kepada lebih 30 syarikat kimia, termasuk syarikat yang sama yang telah menjelaskan pampasan kepada veteran sebelum ini. Saman tersebut yang berjumlah berbilion dollar ditujukan kepada kesan yang diakibatkan oleh Agen Oren dan lain-lain racun perosak, yang telah mengakibatkan pelbagai masalah kesihatan dan juga merupakan satu pelanggaran undang-undang antarabangsa. Ia bagaimanapun, telah ditolak oleh seorang hakim di Brooklyn pada tahun 2005, dankemudiannya oleh satu lagi mahkamah AS pada tahun 2008, menyebabkan ramai yang terkesan menjadi marah.

Fred A. Wilcox, penulis Scorched Earth:Legacies of Chemical Warfare in Vietnam, berkata “Kerajaan AS enggan membayar gantirugi kepada mangsa Vietnam akibat peperangan kimia itu kerana dengan berbuat begitu, ia bermaksud yang AS mengaku mereka telah melakukan jenayah perang semasa di Vietnam. Ini akan membuka laluan bagi saman yang akan mengakibatkan mereka terpaksa membayar berbillion dollar.”

Perangnya sudah lama tamat. Tapi, semua yang terlibat, samada menjadi abu atau arang..=WRA=

Sumber:

Out of sight, out of mind:Vietnam’s forgotten Agent Orange victims, VN Express International.

Dioxins and their effects on human health, World Health Organization.

Dioxins, National Institute of Environmental Health Sciences.

Lind, Michael (1999). “Vietnam, The Necessary War:A Reinterpretation of America’s Most Disastrous Military Conflict.” The New York Times. Retrieved 17 January 2014

Digital History; Steven Mintz. “The Vietnam War.” Digitalhistory.uh.edu. Archived from the original on 30 October 2011. Retrieved 31 October 2011

Thee, Marek (1976). “The Indochina Wars:Great Power Involvement – Escalation and Disengagement.” Journal of Peace Research. Sage Publications. 13 (2):117. doi:10.1177/002234337601300204. ISSN 1460-3578

Moore, Harold. G and Joseph L. Galloway We Are Soldiers Still:A Journey Back to the Battlefields of Vietnam

Vietnam The Ten Thousand Day War, Thames 1981, Michael Maclear,

Lynne Peeples (10 July 2013). “Veterans Sick From Agent Orange-Poisoned Planes Still Seek Justice.” The Huffington Post.

Michael F. Martin (13 November 2015). U.S. Agent Orange/Dioxin Assistance to Vietnam (PDF) (Report). Congressional Research Service


Bagaimana Mahu Jadi Manusia Hebat Seperti Ungku Aziz?

Siapa tidak kenal Professor Diraja Ungku Aziz? Seorang intelektual Melayu yang tidak perlu untuk diperkenalkan lagi. Tidak perlu juga menyenaraikan sumbangannya terhadap negara yang terlalu banyak. Anda boleh membaca buku-buku di pasaran yang menceritakan tentang sumbangannya terhadap dunia pendidikan, ekonomi, persuratan Melayu dan banyak lagi.

Bukan itu sahaja, orang yang dikenali sebagai Pak Ungku ini sangat terkenal dengan disiplin dan rutin hariannya. Pak Ungku bukanlah jenis orang yang bercakap di atas angin, beliau buat apa yang beliau cakap, bukan cakap dulu tapi tak buat-buat. Oleh itu, saya berasa teruja untuk berkongsi kepada anda semua tentang tips yang saya kutip daripada Pak Ungku sendiri ketika ceramahnya di Universiti Malaya.

1. Tidur 6 atau 7 jam sehari

Pak Ungku mencadangkan agar kita tidur selama 6 hingga 7 jam sehari. Kalau orang muda-muda yang sihat 5 jam pun mencukupi. Dan disiplin diri kita untuk melupakan segala apa yang berlaku sebelum masuk tidur. Sumbat segala permasalahan hidup ke bawah karpet.

2. Tidur selama 30 minit pada waktu tengah hari

Waktu tengah hari semua orang harus tidur sekurang-kurangnya selama 30 minit. Tak payah pilih waktu yang sesuai untuk tidur pada tengah hari ini, asalkan kita boleh curi masa untuk tidur sebentar pada waktu tengah hari itu sudah memadai. Masa yang sesuai antara pukul 12 hingga 3 petang. Kemudian Pak Ungku menyuruh kita tidur selepas makan tengah hari dengan keadaan berbaring, sepertimana kita tidur pada waktu malam. Tapi jangan tidur lama sangat hingga 2 atau 3 jam, itu tidak sihat untuk badan.

Tidur pada waktu tengah hari ini penting untuk ‘repair’ kembali sistem badan kita lalu membuatkan kita lebih cergas pada waktu petang. Rutin tidur sebentar pada waktu tengah hari ini memerlukan disiplin dan menuntut kebiasaan kita. Ini kerana bila kita tidur, selalunya isu-isu lain akan mengganggu kita. Kata Pak Ungku, jangan mempedulikan apa sahaja yang berlaku ketika tidur. Masa tidur adalah masa tidur, jangan ingat benda-benda lain atau mempedulikan apa yang berlaku di sekitar kita.

3. Makan bawang mentah
Antara aspek pemakanan yang menjadi rutin Pak Ungku ialah memakan bawang mentah.

4. Jangan makan terlalu banyak ‘fast food’

Pak Ungku melarang kita makan fast food seperti Burger kerana bahan-bahan yang ada di dalamnya mempunyai racun yang banyak. Nak makan sekali sekala boleh.

5. Jangan minum air Cola-Cola

Kata Pak Ungku buang tabiat minum air Cola-Cola kerana padanya terdapat terlalu banyak gula yang memberi racun kepada badan

6. Amalkan pemakanan ‘fit for life’

Falsafah pemakanan Pak Ungku ialah makanlah bahan yang hidup, jangan makan bahan yang telah mati. Umpamanya sayur dan ulam, semuanya mesti dimakan hidup-hidup. Kalau kita masak, goreng serta rebus sayur dan ulam itu bermakna bahan itu telah mati. Maka, lebih baik makan sayur dan ulam yang masih segar, bukan yang telah dimasak. Kecuali daging.

7. Jangan borak kosong

Borak kosong itu merugikan dan membazir masa. Kalau orang Islam berdosa jika kita membuang masa begitu.

8. Masa giat dan masa rehat

Masa harus dibahagikan kepada dua, iaitu bahagian giat(aktif) dan rehat(pasif). Masa aktif digunakan untuk kita melakukan pelbagai aktiviti. Masa pasif digunakan untuk kita fikirkan apa yang telah kita buat, dan kita fikirkan apa yang kita akan buat. Jadi kita mesti sedar bila masa kita gunakan minda kita untuk melaksanakan pelbagai kegiatan dan bila masa kita gunakan untuk bersantai-santai. Ini terpulang kepada kreativiti masing-masing.

9. Jangan pedulikan tekanan orang

Bila ada orang marah kita tak tentu pasal. Jangan ambil kemarahan tersebut untuk difikirkan sehingga menyebabkan stress. Anggap saja orang yang marah itu gila.

10. Selalu perhatikan baki wang

Kena tengok selalu baki wang yang ada di poket kita. Untuk mengelakkan masalah kewangan pada masa yang akan datang. Sebab orang yang tak ada duit selalu stress.

11. Amalkan senaman tiga kali seminggu

Buat jadual tiga kali seminggu untuk buat senaman. Tak kira jogging atau bermain permainan seperti badminton dan sebagainya.

12. Senaman Minda

Minda kita harus bersenam juga. Senaman minda boleh dilakukan seperti bermain permainan Sodoku dan Chess atau Dam Haji pun boleh. Ini baik untuk kesihatan minda

13. Jangan main computer games

Buang tabiat suka bermain computer games. Ianya boleh menyebabkan seseorang ketagih dan menghabiskan masa terlalu lama di hadapan komputer. Gunakan komputer sebagai hamba kepada kita. Bukan kita yang menjadi hamba kepada komputer.

14. Amalkan budaya membaca

Pak Ungku seorang yang banyak membaca. Beliau membaca 5 surat khabar sehari. Dengan banyak membaca, ia akan mengasah minda dan pemikiran kita. Kita juga boleh membaca buku-buku yang membantu perkembangan minda dan pemikiran kita.

15. Kita mesti berfikir, berfikir dan berfikir

Bila kita melakukan sesuatu, kita harus berfikir terlebih dahulu. Supaya apa yang kita fikir sesuai dengan keputusan yang kita mahu capai. Ini mengelakkan kita daripada berangan-angan.

16. Banyakkan diskusi

Berbincanglah perkara yang bagus dengan rakan-rakan anda. Ini menggalakkan minda kita berfikir secara kreatif dan kritis. Supaya kita mendapat idea-idea baru yang ,mungkin tidak pernah difikirkan oleh orang lain sebelum ini.

Inilah senarai tips yang diberikan oleh Pak Ungku. Semoga bermanfaat buat kita semua. Akhir sekali, Pak Ungku ada belanja pantun buat renungan kita semua;

Sampan kotak hilir mudik
Dayung patah galang sebatang
Ikhtiar tidak datang bergolek
Akal tidak datang melayang


Hakim Lembut Hati Yang Menegakkan Keadilan

Caught in Providence merupakan sebuah program realiti yang memaparkan kerja Frank Caprio sebagai Ketua Hakim sebuah bandaraya besar di Rhode Island. Terletak di antara Connecticut dan Massachusetts, Providence merupakan zon perindustrian tekstil, barangan kemas dan peralatan perak.

Ramai penggiat seni dan ahli politik berasal dari Providence, tetapi mungkin tidak begitu popular untuk dikenali di seluruh dunia. Malah tidak pelik pun jika Amerika Syarikat sendiri jarang sesekali mendengari nama mereka.

Sungguhpun begitu, Frank Caprio telah menjadi sebutan ramai. Beliau terkenal bukan saja sebab menegakkan keadilan. Namun beliau sebenarnya tahu bila untuk menegakkan keadilan tanpa bidangkuasa undang-undang sendiri.

Dilahirkan di sebuah komuniti yang setiap inci tanahnya berbau keju, Frank Caprio sendiri merupakan generasi Itali Amerika dalam keluarga miskin. Hidup keluarganya disara melalui kerajinan ayahnya sebagai penjual buah-buahan dan susu (Aveledo, 2016).

Apabila meningkat usia remaja, Frank Caprio sedar bahawa keluarganya yang serba-serbi kekurangan takkan mampu membiayai pengajiannya di peringkat universiti. Jadi beliau mencari nafkah sendiri dengan kerja separuh masa sebagai pembasuh pinggan dan penggilap kasut sejak di bangku sekolah lagi (Caught in Providence, 2019).

Ironinya buat hakim ini, semasa di sekolah tinggi, beliau memenangi peraduan gusti di peringkat negeri sehingga pihak universiti mengundang Frank Caprio ke “Hall of Fame” dengan anugerah tersendiri.

Selepas mendapat Ijazah Sarjana Muda, pengorbanan Frank Caprio masih belum tamat. Beliau mendapat kerja sebagai guru di sebuah sekolah. Kepenatan harian tidak menghentikannya untuk menghadiri kelas-kelas malam undang-undang di Universiti Suffolk. Setiap kali ada kelas, beliau terpaksa berulang-alik dari Providence ke Boston.

Begitulah cabaran untuk mencapai kejayaan dalam hidup. Dan semuanya membuahkan hasil pada tahun 1962 apabila beliau diundi masuk ke Majlis Bandaraya Providence. Sudah menjadi suatu kebiasaan bagi seorang peguam Amerika Syarikat untuk menceburi bidang politik.

Pada tahun 1975, Frank Caprio menjadi perwakilan dalam Majlis (Parti) Demokratik Negara. Sekitar waktu ini, hidup beliau semakin senang. Beliau menjadi Pengerusi Badan Kegabenoran Rhode Island untuk Pendidikan Tinggi.

Sebagai pengerusi, beliau mempengaruhi pelbagai tindakan dan keputusan bagi pihak tiga universiti utama Rhode Island. Datuk Bandar Providence mengekalkan beliau di jawatan ini sebanyak enam kali atas komitmen dan jasa yang ditumpahkan, serta pengaruhnya dalam bidang pendidikan. Namun populariti Frank Caprio mencanak melalui program Caught in Providence yang mana beliau tunjukkan sudut kelembutan terutamanya kepada orang-orang susah.

Ramai yang dibebaskan daripada dakwaan memandu terlalu laju misalnya datang daripada latar belakang berpelbagaian. Kadangkala bukan kewangan yang menjadi dugaan paling besar. Salah satu kes paling popular ialah Victor Colella yang menerima saman $75 kerana memandu terlalu laju di kawasan persekolahan.

Masalahnya Victor Colella berusia 96 tahun dan jarang sesekali memandu. Hanya satu masa sahaja beliau akan memandu – iaitu untuk hantar anaknya (63 tahun) ke “blood work” (kemoterapi) kerana menghidapi kanser. Selepas dipuji Frank Caprio, Victor Colella yang kelihatan begitu sebak mengucapkan terima kasih kerana dibebaskan daripada pertuduhan.

Video: https://www.facebook.com/watch/?v=390425978492976

Namun Victor Colella hanya seorang daripada keramaian yang mencungkil sentuhan keadilan daripada Frank Caprio. Terlalu ramai yang beliau bantu dengan cara membebaskan. Daripada ibu mengandung ke orang betul-betul susah, nilai yang diterapkannya tentu sekali mencetuskan inspirasi supaya ramai pemegang kuasa berlaku adil dalam pertimbangan.

Kadangkala undang-undang bukanlah penentu kepada penyelesaian. Bagi kes-kes kecil, sewajarnya hakim diberikan kebebasan untuk menggunakan kecerdikannya kerana tidak wajar pemanduan lebih 1 km/j dihukum dengan saman.

Itulah apa yang Frank Caprio sentiasa sampaikan.

RUJUKAN:

Aveledo, C. (2016, May 19). Caprio: Leave the ladder down, so others may follow. The Independent. Retrieved from https://www.independentri.com/independents/ind/south_kingstown/article_323b88b3-6c27-565c-a513-fe72f66e47aa.html

Caught in Providence. (2019, February 26). A Memorable Moment. Facebook Video. Retrieved from https://www.facebook.com/caughtinprovidence/videos/378517992967242/?v=378517992967242


Saintis Jumpa Laluan Ke Neraka

Pada tahun 2011, kumpulan ahli arkeologi dari University of Salento menemui gua yang berusia 2,200 tahun. Gua ini terletak di kota Hierapolis, Phrygia kuno (Turki kini).

Dahulu, semasa fasa tamadun Yunani Kuno, Hierapolis adalah kota yang terkenal dengan upacara korbankan lembu jantan yang dilaksanakan oleh paderi yang dikembiri selepas melalui Gerbang Plutonium. Orang ramai menyambut upacara ini dengan menontonnya di arena korban.

Menurut sejarahwan Yunani bernama Strabo (64 SM – 24 Masihi), arena itu dikatakan penuh dengan kabus yang keluar dari gua yang dipanggil sebagai ‘Gerbang Neraka’ dan haiwan selain lembu biasanya akan mati akibat menghidu kabus ini.

Sampailah kumpulan ahli arkeologi ini temui, kabus masih lagi hadir dan masih bertoksik untuk para haiwan yang melalui arena tersebut. Kabus apakah yang mampu menamatkan nyawa haiwan tetapi tidak tamatkan nyawa manusia?

Penyebab kepada hadirnya kabus gua ini ialah berasal dari aktiviti volkanik di bawah tanah gua, menurut ahli volkanologi (kaji aktiviti gunung berapi) bernama Hardy Pfanz dari University of Duisburg-Essen, Jerman. Beliau mengetuai penyelidikan rembesan gas dalam gua itu sejak 2018. Kabus gua itu sebenarnya adalah gas karbon dioksida yang dirembes keluar dari gunung berapi.

Para penyelidik mengukur paras karbon dioksida di arena tersebut. Kajian menyatakan bahawa gas ini lebih berat dari udara, mewujudkan ‘tasik gas’ yang terapung 40 sentimeter dari lantai arena. Gas ini pada waktu siang ia tidak bertoksik namun apabila masuk waktu subuh, gas ini menjadi toksik yang mampu mematikan manusia kerana kepekatannya meningkat sehingga 50 peratus.

Apabila masuk ke dalam gua, kepekatan gas karbon dioksida meningkat antara 86 hingga 91 peratus kerana ketiadaan sinaran mentari atau angin yang mampu menurunkan kepekatan gas ini.

Semasa upacara pengorbanan, paderi akan memaksa lembu jantan menghidu gas toksik ini dari gua. Sementara lembu jantan sengsara untuk bernafas kembali, paderi masih berdiri teguh tanpa sebarang masalah, kononnya mendapat perlindungan dari dewa-dewi.

Para paderi tahu akan tempoh apabila gas karbon dioksida mula menjadi toksik untuk manusia. Dari sini paderi mampu menahan nafas dengan masa yang lama untuk melaksanakan upacara ini. Kini pengkaji masih melakukan kajian di arena lain yang melakukan upacara pengorbanan dengan cara yang sama.

RUJUKAN:

Starr, M. (10 May 2021). Ancient Roman ‘Gate to Hell’ Killed Victims With Its Deadly Lake. Science Alert.


Tanggungjawab Perang Dan Memori Silam: Roh Hirohito

Apabila Jepun melancarkan kempen ketenteraannya pada tahun 1930-an, ianya dilakukan atas nama Maharaja Hirohito. Dan korban akibat kempen ini amat besar bukan saja pada pihak tentera bahkan orang awam. Bagi Hirohito sendiri yang berumur 41 tahun tatkala Jepun memutuskan untuk menyerah kalah tanpa sebarang syarat, baginda tidak menjangka situasi yang melanda Jepun akan berubah 360 darjah. Gelaran Showa (keamanan yang masyhur) yang diberi selepas menaiki takhta dua dekad sebelumnya sepatutnya membawa kepada keamanan berpanjangan kepada negara Matahari Terbit. Tetapi yang muncul di mata penduduk Asia dan Pasifik ialah kezaliman dan keganasan.

JEPUN MUDA

Antara tahun 1921 hingga Disember 1926, Hirohito menaiki takhta menggantikan maharaja sebelumnya, Taisho. Dan baginda menunjukkan imej Jepun progresif dan dinamik yang ditakdirkan untuk mengembalikan semula kekuasaan keluarga diraja. Dua tahun berikutnya, maharaja dan rombongannya mengukuhkan lagi hubungan baginda dengan agama Shinto, agama dianuti majoriti rakyat melalui upacara pertabalan yang berlangsung selama setahun. Upacara tersebut menggabungkan tradisi ketenteraan Barat dengan upacara agama di mana ia menaikkan lagi status baginda sebagai dewa hidup.

Kenaikan takhta Hirohito sebenarnya mendorong Jepun ke arah pergerakan kebangsaan. Ia berdasarkan mitos di mana keluarga diraja dengan takdirnya ditentukan oleh maharaja – dalam bentuk manusia tetapi secara spiritual ialah dewa yang memerintah negara. Tak kiralah apa jenis projek yang dijalankan baginda, rakyat perlu dan dianggap setia perlu membantu dari bawah. Mesej Hirohito yang tersebar ke seluruh negara melalui radio dan akhbar bahawa Jepun sudah meninggalkan masa silamnya dan mempunyai maharaja yang mengikut jejak langkah nendanya, Meiji. Menurut Hirohito, Maharaja Meiji berjaya meningkatkan kehebatan empayar dan tidak pernah membiarkan dirinya dilayan seperti boneka.

Dan seperti mana-mana ketua negara kuasa-kuasa besar, empayar, pertahanan dan kehebatan negara amat diberi tumpuan. Dan tidaklah mengejutkan jika baginda merupakan seorang oportunis dengan meningkatkan pengaruh Jepun di China jika diberi peluang. Dengan kata lain, Hirohito bersedia mempertahankan kepentingan Jepun di luar negeri walaupun itu bakal mencetuskan penentangan anti-koloni. Tetapi pada masa sama, baginda juga mahu memastikan kepentingan monarki terus terpelihara. Untuk mencapai objektif sedemikian, Hirohito menggunakan taktik Machiavelli untuk mengukuhkan kuasa monarki dan meningkatkan pengaruh Jepun.

Baginda menggabungkan elemen nilai, moral dan etika untuk membawa negara ke kancah perang. Dan untuk mengelak kecaman masyarakat antarabangsa, Hirohito dan kelompok elit menyifatkan undang-undang antarabangsa sebagai ancaman kepada kebebasan bertindak dan menggunakan apa saja taktik atas nama pertahanan negara. Baginda tidak ketinggalan turut menunjukkan pengaruhnya sebagai tanda kepimpinan dan ini ada kaitan tradisi diraja silam Jepun. Sejak kecil, Hirohito diajar sumber kekuatan maharaja bukanlah rakyat tetapi nenek moyangnya dan mereka seharusnya diberi perhatian kerana baginda mempunyai tanggungjawab moral terhadapnya. Dan ini sedikit sebanyak menyumbang kepada keengganan Hirohito mengakui kesilapan berkenaan polisi dan keputusan membabitkan perang yang mempengaruhi jentera kerajaan Jepun.

Hirohito bukanlah seorang yang suka bertelagah dan dangkal, sebaliknya baginda seorang yang serius, teliti, bertenaga dan bijaksana. Dari segi fizikal, baginda mempunyai tubuh badan yang kurus dan tidak petah berkata-kata. Dan di istana, Hirohito dididik untuk menggunakan kuasa diraja melalui pembinaan dan mengekalkan konsensus untuk mencapai perpaduan dari segi penentuan keputusan. Paling utama, baginda juga dilatih untuk membuat keputusan rasional sebagai ketua negara dan ketua angkatan tentera. Namun itu tidak menghalang Hirohito daripada melakukan kesilapan, kesilapan yang akhirnya menghantui Jepun pada Perang Dunia Kedua (WWII).

Kesilapan pertama Hirohito ialah memecat Perdana Menteri, Jeneral Tanaka Guchi. Tidak tahu apa puncanya sama ada ghairah menunjukkan kuasa diraja atau tidak, pemecatan Guchi disokong oleh para penasihat baginda. Alasannya, keengganan beliau untuk menutup malu insiden dua tentera Jepun yang membunuh panglima perang China merangkap rakan kolaborasi mereka di Manchuria, Chang Tso-lin. Dan baginda juga bertanggungjawab mempengaruhi dasar dan tindakan dua perdana menteri Jepun berikutnya. Ini disusuli sikap terburu-buru mendapatkan kawalan senjata dengan Amerika Syarikat dan Britain menyebabkan baginda dan para penasihatnya tidak memberi tumpuan kepada konsensus dalam kalangan kelompok elit. Mereka memaksa Jepun menerima Perjanjian Tentera Laut London pada tahun 1930 walaupun ditentang pihak tentera laut yang menyifatkan keupayaannya perlu dipertingkatkan seiring dengan kekuatan tentera laut Anglo-Amerika. Maklum balas keras terhadap pemimpin kedua-dua pasukan tentera dan ahli politik Diet Jepun amat pantas. Dengan kemunculan maharaja sebagai pemain utama dalam era di mana kabinet terdiri daripada anggota parti, Hirohito secara tidak langsung mengancam sistem kerajaan kabinet terdiri daripada anggota parti politik yang wujud selepas kematian Meiji.

Sementara itu, Hirohito turut membina institusi dan proses yang rumit untuk melindungi monarki agar baginda menunjukkan kepimpinan positif dan bersifat pasif semata-mata. Dan untuk tahun-tahun berikutnya, baginda turut memperbaiki modus operandinya dengan berhati-hati mengeluarkan kenyataan dan sebarang tindakan yang dibuat tanpa mengundang kritikan dan kecaman. Walau bagaimanapun, insiden Manchuria 1931 dan Zaman Kemelesetan yang melanda dunia mula mengancam kestabilan domestik Jepun.

Dan seperti apa yang berlaku pada Guchi, daripada menghukum mana-mana pegawai yang terlibat dengan insiden tersebut, Hirohito menerima keputusan tentera yang merahsiakan insiden tersebut dan meneruskan serangan di situ serta gagal menyokong keputusan kabinet untuk mengheret kepimpinan tentera Kwantung ke mahkamah. Kesilapan ini membenarkan pihak tentera mengambilalih polisi luar Jepun ke atas China dan mengubahnya menjadi lebih agresif. Dan selepas pembunuhan Perdana Menteri Inukai Tsuyoshi pada musim bunga 1932, baginda tidak lagi menyokong kabinet sedia ada dan mengalihkan sokongan kepada kerajaan perpaduan dipimpin oleh laksamana-laksamana tentera laut. Secara tidak langsung, ia mempercepatkan lagi langkah Jepun dikuasai oleh pihak tentera.

Pada dekad 20-an, Jepun menandatangani Perjanjian Sembilan Kuasa (1922) dan Pakatan Kellogg-Brand (1928). Kedua-dua perjanjian ini seharusnya menjamin Jepun mengiktiraf kedaulatan dan integriti wilayah China serta tidak menggunakan kuasa ketenteraan ke atas mana-mana negara. Malangnya selepas apa berlaku di Manchuria, kedua-dua perjanjian tersebut dicabuli dan ini membolehkan Jepun mengembangkan empayarnya untuk mendapat akses bahan mentah seperti besi dan arang batu serta tanah pertanian dan hasilnya. Gembira dengan perubahan polisi sebegini walaupun mendapat tentangan China dan Amerika Syarikat, tidak hairanlah mengapa Hirohito bersetuju dengan tindakan Tokyo menarik diri dari Liga Bangsa-Bangsa pada Mac 1933.

Retorik kecemasan negara dan membahayakan kedudukan mereka yang tercetus daripada Insiden Manchuria terus memberi kesan kepada situasi domestik Jepun. Golongan politikus radikal berhaluan kanan mendesak parti-parti politik dimansuhkan. Sementara golongan tentera yang tidak berpuas hati dengan peruntukan yang diterima mendesak Tokyo menamatkan semua perjanjian dengan Washington dan memutuskan hubungan dengan negara Uncle Sam itu. Bagaimanapun hasrat mereka ditolak Hirohito kerana Jepun pada ketika itu masih bergantung kepada Amerika dari segi sumber, teknologi dan akses kepada pasaran. Cara terbaik ialah mengekalkan kerjasama dengan Amerika dan London serta mengasingkan China secara diplomatik.

Untuk empat tahun berikutnya, baginda berusaha memulihkan semula disiplin dalam kalangan pegawai tentera yang sudah tidak sabar dengan reformasi domestik atau mengikut mereka, proses persenjataan semula negara. Walaupun bimbang dengan situasi tentera di China, Hirohito lebih bimbang dengan kekacauan domestik yang berpotensi mengancam kedudukannya sebagai maharaja. Kemudian pada tahun 1935, berlaku pertembungan antara ekstremis tentera dan rakyat dengan kabinet berkenaan peruntukan perlembagaan yang dilihat menghalang maharaja memerintah secara terus tanpa bergantung kepada para penasihat baginda. Kedua-dua kumpulan ini mendapat sokongan Hirohito untuk mengelak kuasa baginda terhakis dan melindungi penasihat-penasihat baginda daripada menjadi mangsa keganasan kelompok radikal. Namun pada 26 Februari 1936, satu cubaan rampasan kuasa digerakkan mengakibatkan ramai penasihat baginda terbunuh.

Sebagai tindak balas, Hirohito mengarahkan rampasan kuasa ditamatkan dan menghukum semua yang terlibat dengan insiden tersebut. Selepas itu, barulah baginda memberi lampu hijau kepada penambahan belanjawan tentera Jepun bagi menjadikan mereka satu kuasa kestabilan di Timur Jauh. Kedua-dua tentera dan tentera laut memberi bimbingan kepada baginda dari segi dasar domestik dan Hirohito mula menonjolkan dirinya sebagai panglima tentera. Dan ini dibuktikan melalui Insiden Jambatan Marco Polo yang berlaku pada tahun 1937. Insiden tersebut berlaku gara-gara tindakan seorang tentera Jepun yang tertinggal unitnya selepas membuang air kecil. Bagi kepimpinan tentera, respon kepada insiden ini berbeza-beza. Sesetengah mahu memilih pendekatan diplomasi di mana ia dapat memberi keuntungan dari segi sumber bahan mentah dan ekonomi Jepun. Sementara satu lagi kelompok mahu menghapuskan terus tentangan yang dilancarkan oleh kerajaan kebangsaan yang dipimpin Jeneral Chiang Kai-shek, cadangan yang mendapat sokongan Hirohito.

Baginda mengarahkan kempen besar-besaran tentera di kawasan Peking-Tietsin tetapi tindak balas China mengejutkan Tokyo. Antara 29 hingga 30 Julai, pasukan garison Jepun di bandar Tungchow dibunuh tentera, pelajar dan pekerja China. Mereka turut membunuh 223 warga Korea dan Jepun termasuk wanita dan kanak-kanak. Kai-shek sendiri mengarahkan pertempuran dibawa ke Shanghai, satu kawasan yang menjadi tumpuan kuasa-kuasa besar. Ini mengakibatkan perang tanpa sebarang deklarasi dan memaksa Hirohito mengarahkan bantuan pasukan tentera serta mengebom bandar-bandar besar China. Dan baginda turut menyokong tindakan tentera untuk membuang semua peruntukan undang-undang antarabangsa terhadap layanan tawanan perang (POW) China.

Pada lewat November 1937, Jepun mula beralih arah ke Nanking selepas berjaya menawan Shanghai. Hirohito membenarkan penubuhan markas utama tentera dan menyusun semula struktur kepimpinan agar kuasanya itu dipenuhi dan wujud secara harmoni dengan kepimpinan sedia ada. Ini menyebabkan baginda berada pada kedudukan baik untuk menilai maklumat perisikan, memberi kebenaran dan mengadakan operasi serta meneruskan peranan sebagai komander tentera dari istana. Selepas Nanking jatuh, ramai tentera China gagal keluar dari bandar tersebut dan menyamar sebagai orang biasa dengan memakai pakaian orang awam. Ini memberi justifikasi kepada pihak Jepun yang mahu membalas dendam membunuh beramai-ramai POW dan orang awam China. Baginda yang mendapat tahu insiden tersebut hanya berdiam diri dan tidak mengarahkan sebarang siasatan dilakukan ke atas jenayah yang dilakukan pihak tentera.

Dan apabila ia semakin berterusan dan pihak tentera enggan mematuhi undang-undang antarabangsa, kadar jenayah perang yang dilakukan Jepun juga semakin tinggi. Dan bagi semua jenayah ini, secara tidak langsung Hirohito dianggap bersubahat dan bertanggungjawab atas apa yang berlaku. Baginda turut dikatakan bertanggungjawab membenarkan Jepun menggunakan gas beracun dan menandatangani arahan Tairikumei 241 yang menyebabkan kempen Tentera Kawasan Utara China lebih kejam yang mengakibatkan 2.5 juta orang awam Jepun dibunuh menurut anggaran seorang ilmuan Jepun.

Setahun selepas itu, perang antara China dan Jepun menemui jalan buntu. Walaupun sudah mengerah 38 divisyen dan 1.13 juta tentera di China, masih tiada jalan keluar dari lumpur buatan mereka ini sehinggalah Adolf Hitler, diktator Nazi Jerman melancarkan kempen ketenteraannya sendiri sehingga berjaya menguasai sebahagian besar Eropah Barat. Pada ketika itu, Jepun memutuskan untuk pergi ke sebelah selatan dan mengepung China sepenuhnya. Dari situ, ia meletakkan mereka dalam kedudukan strategik untuk menyerang Asia Tenggara yang kaya dengan sumber bahan mentah. Pada September 1940, arahan dikeluarkan Hirohito untuk masuk ke rantau Indo-China, satu tindakan yang mendorong Amerika Syarikat mengenakan sekatan ekonomi ke atas Tokyo. Ini memaksa baginda bersetuju dengan pakatan Axis dengan Nazi Jerman dan Itali. Pada Disember tahun sama, Jepun memeterai perjanjian persahabatan dan keamanan dengan Thailand, sebagai tanda menghormati kedaulatan Thailand. Dengan perjanjian ini, ia sebenarnya memberi akses kepada laluan selatan bagi pihak Jepun melaluinya. Ini ditambah dengan tindakan rejim Vichy Perancis turut memberi akses kepada Indo-China kepada Jepun sebagai tapak perlancaran operasi ke atas Asia Tenggara.

Pada Januari 1941, beberapa bulan sebelum berlakunya Operasi Barbarossa, Hirohito menggunakan sepenuhnya kedudukannya sebagai maharaja. Pada 8 Disember 1941, serangan mengejut Jepun ke atas Pearl Harbor berlaku disusuli dengan serangan ke atas dua kapal perang Britain, Repulse dan Prince of Wales dua hari berikutnya. Sepanjang tempoh itu, baginda meneliti draf memorandum berbeza ke atas Amerika bagi memastikan tidak ada frasa yang memberi petunjuk kepada deklarasi perang. Dan tidaklah mengejutkan baginda tidak berminat untuk mengisytiharkan perang ke atas Belanda yang menguasai Indonesia ketika itu, sebaliknya mengarahkan serangan terus dibuat. Begitu juga syor Perjanjian Persahabatan Thai-Jepun yang dimeterai setahun sebelumnya dilanggar bagi membolehkan Jepun memulakan serangan di Singora, Selatan Thailand dan Kota Bharu, Kelantan.

Bagi setiap jenayah perang dan perlanggaran undang-undang antarabangsa pasca-7 Disember 1941, kebanyakannya ditanggung oleh Hirohito sebagai panglima tentera dan ketua negara. Sepanjang peringkat perang dari Singora, Kota Bharu dan Pearl Harbor, baginda boleh saja mencari alternatif lain berbanding terlalu bergantung dengan ketua-ketua tentera. Namun bagi setiap pilihan keamanan yang dibuat sehingga pertengahan 1945, Hirohito memilih perang. Contoh paling mudah, apabila Perdana Menteri Konoe Fumimaro memberi peluang kepada baginda untuk menghentikan keinginan berperang dengan Amerika dan Britain, Hirohito menolak usul Fumimaro itu.

Bagaimanapun menjelang tahun 1944, maharaja mula sedar prospek kekalahan merupakan satu realiti pahit yang harus diterima. Namun pada masa sama, Hirohito mahukan Jepun mencatat satu kejayaan tentera bagi menambahbaik peluang rundingan mereka dengan pihak Bersekutu. Baginda turut menolak idea membenarkan pihak Bersekutu menghukum penjenayah perang Jepun, atau menghapuskan tentera Jepun bagi mencegah kemaraan Kesatuan Soviet dan menghalang penyebaran fahaman komunisme dari bertapak di situ. Menjelang pertengahan 1945, Hirohito menerima semua usul yang ditolak setahun sebelumnya tetapi masih berusaha mendapatkan keamanan melalui Soviet untuk melindungi dirinya dan monarki.

Hakikatnya, Hirohito sebenarnya amat berdegil dalam soal peperangan walaupun kajian yang dibentangkan dua tahun sebelumnya menunjukkan Jepun tidak berpeluang untuk menang. Baginda cuba melengah-lengahkan proses penyerahan kalah negara tersebut sehinggalah kedudukan baginda terjamin. Pengeboman bom atom di Hiroshima dan Nagasaki serta kemasukan Soviet di teater Pasifik akhirnya mewujudkan situasi di mana kelompok elit bersedia menerima Deklarasi Potsdam. Selepas Jepun menyerah kalah, Hirohito tidak turun takhta seperti dijangka ramai walaupun mendapat desakan daripada kerabat diraja sendiri. Sebaliknya, baginda menggunakan pengaruh politiknya sepanjang tempoh dua kabinet pasca-penyerahan kalah. Walaupun status Hirohito hanyalah figura upacara dan bukan lagi raja berperlembagaan berdasarkan perlembagaan baru Jepun, baginda masih lagi cuba mempengaruhi apa yang berlaku ketika itu. Bagi Menteri Luar Jepun, mereka mengecam tindakan Soviet melanggar Perjanjian Keneutralan Soviet-Jepun tetapi tidak menyebut pencabulan Perjanjian Persahabatan Jepun-Thailand kerana itu akan merosakkan angin perubahan dan menarik perhatian pihak Bersekutu ke atas Hirohito.

MENGAPA HIROHITO TIDAK DIBICARAKAN

Selepas tamat perang, kebiasaannya ramai penjenayah perang akan dibicarakan sama ada dari pihak Nazi Jerman, Itali, Jepun atau mana-mana pihak yang bersubahat dengan mereka. Tetapi dalam kes Hirohito, itu sama sekali tidak berlaku. Mengapa?=

Faktor dalaman:

Faktor luaran:

Selepas tamat perang, ramai penjenayah perang ditahan dan dibicarakan di Tribunal Jenayah Tentera Antarabangsa Timur Jauh. Bagi pihak Jepun sendiri, masyarakat mereka hanya mengetahui apa yang berlaku ke atas Tso-lin, Nanking dan Manchuria melalui tribunal tersebut. Begitu juga dengan isu hamba seks yang dibawa ke mahkamah berserta bukti menunjukkan tentera dan tentera laut melakukan jenayah perang sepanjang wilayah jajahannya di Asia dan Pasifik. Bagaimanapun ironinya, jenayah perang Amerika termasuk kolonialisasi Barat tidak pernah dibincangkan dalam tribunal tersebut.

MacArthur turut membuang Artikel 6 dari Piagam Nuremberg yang digunakan tribunal Timur Jauh iaitu sebarang rujukan kepada ketua negara. Beliau dan anak-anak buahnya turut bertanggungjawab menyediakan prinsip imuniti ketua negara ke atas Hirohito dan hartanya. MacArthur turut bertanggungjawab memastikan nama maharaja itu tidak disebut sepanjang proses perbicaraan termasuk mempengaruhi testimoni Hideki Tojo yang dipaksa menjalani hukuman mati dengan bertanggungjawab sepenuhnya ke atas apa yang berlaku.

Hirohito juga tidak berdiam diri. Menerusi desakan pihak tentera Amerika, baginda menjelajah ke seluruh negara dengan harapan dapat memulihkan semula monarki, menaikkan semula kedudukannya secara mistik dan menonjolkan baginda sebagai pejuang keamanan. Mereka turut melayan pendakwaraya tribunal, Joseph B. Keenan, mengumpul maklumat apa yang difikirkan pegawai-pegawai MacArthur terhadap maharaja dan mempengaruhi peguam-peguam bahagian pendakwaan yang membina kes terhadap penjenayah-penjenayah perang. Ada juga penasihat Hirohito turut berperanan sebagai pemberi maklumat pendakwaraya dengan memilih mana-mana yang dirasakan sebagai suspek jenayah perang dan membalas dendam pada masa sama. Baginda turut membuat satu monolog iaitu keterangan baginda semasa perang sebagai satu cubaan memberi versi peristiwa baginda dan menyerahkan kepada MacArthur.

Apa yang dilakukan MacArthur menyediakan contoh tradisi imuniti kepada ketua negara daripada pendakwaan, sesuatu yang dianggap mencabar Piagam Nuremberg. Tetapi bila sesetengah hakim tribunal merasakan wajib untuk mereka memberi penghakiman berkenaan imuniti baginda, mereka memastikan kes tersebut sentiasa dihormati.

SUMBER


Loceng Pun Kena Hukum Macam Manusia?!

Pada 1592 di Uglich, Rusia, sebuah loceng besar seberat 320 kg dibawa ke dataran bandar. Seorang tukang besi kemudiannya diarahkan untuk mengeluarkan anak loceng dan tempat ia digantung sebelum loceng disebat sebanyak 12 kali. Setelah itu, ia dibuang negeri ke Tobolsk, Siberia selama setahun sambil dibawa 60 orang penduduk yang turut dikenakan hukuman sama.

Sekali pandang, hukuman sebegini biasanya dikenakan ke atas manusia. Tetapi bagi masyarakat Rusia pada masa lampau, loceng ibarat manusia dan dianggap orang terkenal bagi sesebuah perkampungan atau kota. Dan sebagai tanda ia juga berstatus insan, maka nama juga diberi kepada loceng. Antara nama yang biasa diberi ialah Beruang (The Bear) dan Berdaulat (Sovereign).

Loceng memainkan peranan penting dalam masyarakat Rusia ketika itu. Ia bukan saja dibunyikan sebagai permulaan siang dan malam. Ia juga berperanan sebagai loceng gereja, penanda hari cuti, penanda kelahiran atau pengebumian seseorang, loceng amaran, kebakaran, gangguan haiwan atau sebagai loceng penyelamat.

Disebabkan proses pembuatan loceng memakan kos kewangan yang tinggi, ia mempunyai hayat yang panjang. Seperti manusia, ia akan dipindahkan mengikut lokasi atau fungsi tertentu seperti gereja (loceng upacara) atau kebakaran (loceng kecemasan). Setiap bahagian loceng turut dinamakan mengikut fungsi anggota badan manusia iaitu kepala, lidah, bibir, pinggang dan telinga.

Jadi, apa dosa loceng Uglich ini? Dosanya ialah ia dibunyikan tidak lama selepas pembunuhan putera terakhir Tsar Rusia, Ivan the Terrible iaitu Dmitry pada 15 Mei 1591. Akibatnya, ia mencetuskan rusuhan dengan beberapa orang dilaporkan terbunuh. Sebagai hukuman terhadap kesalahan ini, maka loceng Uglich patut menerima balasan sama seperti manusia lain.

Tetapi loceng tersebut bukan satu-satunya loceng yang menerima nasib sebegini. Pada 1327, satu pemberontakan tercetus di Tver. Pemberontakan ini dilancarkan sebagai membantah usaha pihak Mongol-Tatar menguatkuasakan pemerintahan mereka termasuk mengutip cukai. Bagaimanapun, ia berjaya dipatahkan oleh Grand Duke of Moscow ketika itu, Ivan I of Moscow.

Susulan itu, Tver dan perkampungan-perkampungan sekitarnya dimusnahkan oleh beliau. Ivan juga turut menanggalkan loceng Tver yang dipasang di Katedral Transfigurasi dan membawanya ke Moscow. Sebagai hukuman kerana menggalakkan penduduk memberontak terhadap pemerintahan beliau, loceng tersebut kemudiannya dimusnahkan sebelum dicairkan.

Berbeza pula dengan ayahanda Ivan the Terrible, Grand Prince of Moscow Vasili III. Pada tahun 1510, Pskov diilhak dan menjadi sebahagian daripada jajahan Moscow ketika itu. Bagi menjamin kesetiaan wilayah itu terhadap Moscow, Vasili III bukan sekadar meminta mereka menyatakan taat setia tak berbelah bahagi kepadanya.

Malah, baginda turut mengarahkan 300 keluarga bangsawan Pskov berpindah ke bakal ibu negara Rusia moden itu. Seperti Ivan I, Vasili III juga tidak teragak-agak mengarahkan loceng gereja Pskov diturunkan dan dimusnahkan. Ini bagi mengelak ia digunakan sebagai cara menyemarak pemberontakan terhadap Moscow – pengajaran yang dipelajari lebih 200 tahun sebelumnya.

Mengikut satu legenda, sebuah loceng di Kremlin Moscow turut dikenakan hukuman kerana mengejutkan Tsar Fyodor pada tengah malam. Murka dengan apa yang berlaku, baginda mengarahkan loceng tersebut dibuang negeri ke sebuah biara di Arkhangelsk sebagai hukuman.

Bagaimanapun, hakikatnya, perkara itu tidak berlaku. Sebab sebenar loceng itu dibawa ke Biara Nikolo-Korelsky, Arkhangelsk ialah baginda tidak menyukai bunyi loceng tersebut. Lantas, Fyodor menitahkan ia didermakan kepada biara berkenaan pada Mei 1681.

Jadi, apa yang berlaku kepada loceng Uglich? Sebaik tiba di Tobolsk pada 1593, loceng tersebut dipenjarakan selama beberapa tahun. Setelah itu, ia kemudiannya dipasang di Katedral St. Sophia dan digunakan sebagai loceng masa dan kecemasan.

Ia kekal di Tobolsk selama lebih 200 tahun. Tetapi semua itu berubah apabila ia mencapai ulang tahun ke-300 pembuangan negerinya dari Uglich. Pada 1892, Tsar Alexander III memberi pengampunan kepada loceng tersebut. Ini membolehkan rombongan penduduk Uglich membawa pulang loceng berkenaan dan ia terus kekal di Uglich sehingga hari ini.

RUJUKAN

Patowary, K. (2021, 7 Jun). The Exiled Bell of Uglich. Amusing Planet.

Manaev, G. (2021, 9 Mei). How Russians executed BELLS. Russia Beyond,


Apa Yang Kita Patut Tahu Mengenai Coronavirus?

Sejak kes pertama timbul pada 31 Disember 2019, wabak yang dikenali sebagai Coronavirus yang berasal daripada Wuhan, China telah membvnuh 17 orang sementara 450 lagi dijangkiti. Wabak yang turut dikenali dengan nama 2019-nCoV ini telah mula masuk ke negara-negara luar seperti Jepun, Korea Selatan, Thailand dan Taiwan. Namun pada Selasa lepas, Amerika Syarikat telah mencatat kes pertama wabak ini.

Berdasarkan satu kertas kajian yang diterbitkan oleh Journal Of Medical Virology, wabak yang sedang melanda China ketika ini berpunca daripada daging binatang yang dijual di sebuah pasar eksotik di Wuhan. Kertas penyelidikan itu turut menyebut kes penyebaran wabak ini berlaku di antara binatang ke manusia dan mula berjangkit dari orang ke orang. Pasukan penyelidik berpandangan wabak ini berkemungkinan bermula dari ular kepada manusia.

Tetapi para saintis berpandangan wujud hubungan yang tidak diketahui berkenaan virus ini dengan sejenis hidangan eksotik tapi dinikm4ti secara meluas di China iaitu sup kelawar. Ini berdasarkan rakaman-rakaman membabitkan orang ramai menikmati sup kelawar timbul di laman media sosial China. Dalam satu kenyataan menerusi akhbar South China Morning Post, para saintis berkata, “Hos asal virus korona Wuhan berkemungkinan kelawar… tetapi antara kelawar dengan manusia, wujud perantara yang tidak diketahui.”

Pada Rabu lepas, jabatan kesihatan China telah mengenalpasti Pasar Huanan Seafood di pusat bandar Wuhan sebagai lokasi bermulanya penyebaran wabak ini berikutan wujud penjualanmembabitkan daging haiwan eksotik. Antara haiwan-haiwan yang terdapat di pasar basah di tengah-tengah bandar Wuhan ini ialah musang, serigala, buaya, ular, tikus, burung merak, landak dan unta.

Kerajaan China sebelum ini telah mengharamkan penyeludupan beberapa spesies haiwan liar. Manakala dalam kes-kes tertentu, penjual perlu mempunyai lesen khas. Tetapi peraturan tersebut dilonggarkan sekiranya spesis haiwan yang dijual digunakan untuk tujaun komersial.

Atas pelbagai sebab, warga China lebih suka mendapatkan bekalan daging yang segar dari pasar basah berbanding mengambilnya dalam bentuk sejuk beku atau yang telah disejukkan selepas dis3mbelih sebelum dihantar ke pasaraya. Dan ini menjelaskan mengapa Beijing bergelut menangani masalah penyebaran penyakit seperti SARS, H1N1 dan terbaru, virus korona Wuhan.

Ini berlaku berikutan penyimpanan makanan segar melalui kaedah penyejukan hanya dibuat secara meluas sejak beberapa tahun lepas. Tetapi di kawasan luar bandar, peti sejuk masih dianggap satu barangan mewah bagi penduduk. Justeru bagi mereka terutama generasi lama, daging segar terus menjadi pilihan di sebalik risiko penyakit yang timbul.

Dan hari ini, China mengumumkan melaksanakan perintah berkurung di Wuhan sebagai sebahagian daripada usaha mengekang penyebaran virus korona itu. Pihak berkuasa menggantung semua hubungan pengangkutan dari bandar berkenaan termasuk sistem pengangkutan awam, stesen keretapi dan lapangan terbang. Bandar berhampiran seperti Huanggang turut mengambil langkah sama hari ini.

Walau bagaimanapun, sesetengah warga media sosial China menyifatkan langkah tersebut sebagai terlambat dan ada juga yang mempersoalkan mengapa sambutan keraian seperti jamuan Tahun Baru Cina di Wuhan dibenarkan diadakan beberapa hari sebelum kerajaan mengumumkan virus korona boleh berjangkit dari manusia ke manusia.

Ketua Pengarah WHO, Tedros Adhanom Ghebreyesus ‘memuji’ langkah yang diambil oleh kerajaan China dalam memastikan pengawalan wabak tersebut. Sebuah jawatankuasa WHO telah bertemu pada Rabu lepas bagi mengusulkan cadangan bagi mengisytiharkan darurat bagi peringkat antarabangsa. Ini termasuklah menguatkuasakan sekatan perjalanan antarabangsa.

Tetapi setakat ini, belum ada keputusan masih dibuat sama ada hendak menguatkuasakan sekatan perjalanan antarabangsa atau tidak. Ini kerana menurut Ghebreyesus, beliau mahu mengambil kira semua faktor dan maklumat yang dibentangkan sebelum sebarang keputusan dibuat.

RUJUKAN:

1. Nazirmuddin, Aiman. (2020). China Kuarantin Wuhan, Pasar Basah Jual Produk Eksotik Didakwa Punca Tular Virus. The Vocket. https://www.thevocket.com/china-kuarantin-wuhan-pasar-basah-jual-produk-eksotik-didakwa-punca-tular-virus/

2. Parker, Emma dan Lo, Tiffany. (2020). Coronavirus blamed on bat soup as pics emerge of people eating the Chinese delicacy. Daily Star. https://www.dailystar.co.uk/news/world-news/scientists-blame-coronavirus-bats-pics-21337997

3. Kuo, Lily. (2020). Coronavirus: panic and anger in Wuhan as China orders city into lockdown. The Guardian. https://www.theguardian.com/world/2020/jan/23/coronavirus-panic-and-anger-in-wuhan-as-china-orders-city-into-lockdown

4. Standaert, Michael. (2020). Appetite for ‘warm meat’ drives risk of disease in Hong Kong and China. The Guardian. https://www.theguardian.com/environment/2020/jan/23/appetite-for-warm-meat-drives-risk-of-disease-in-hong-kong-and-china

5. Boseley, Sarah. (2020). Coronavirus: WHO steps back from declaring public health emergency. The Guardian. https://www.theguardian.com/science/2020/jan/22/coronavirus-who-steps-back-from-declaring-public-health-emergency


Kognat Bahasa Austronesia: Satu Perbandingan Yang Luas

Apabila berbicara berkenaan dengan bahasa melayu, ramai daripada kita yang rasa terlalu rendah diri kerana ada pendapat yang mengatakan, sumber daripada Dewan Bahasa dan Pustaka menyatakan bahawa bahasa melayu hanya ada 4 perkataan asli iaitu besi, padi, babi dan ubi. Benarkah begitu?

Menurut lama web rasmi Dewan Bahasa dan Pustaka (DBP) iaitu Laman Pusat Rujukan Persuratan Melayu bertarikh 6 April 2010,

“Ada pendapat mengatakan kata padi, besi, babi, dan ubi merupakan kata asli bahasa Melayu, walau bagaimanapun tiada bukti kukuh tentang kesahihan pendapat tersebut. Untuk membantu saudara menyelesaikan tugasan kuliah saudara, saudara boleh merujuk buku Tatabahasa Dewan Edisi Ketiga (Bab 1: Sejarah Ringkas Bahasa Melayu) penulis: Nik Safiah Karim, Farid M. Onn, Hashim Haji Musa dan Abdul Hamid Mahmood.

Saudara juga boleh merujuk buku Susur Galur Bahasa Melayu Edisi Kedua, penulis: Asmah Haji Omar. Saudara juga digalakkan membuat rujukan di Pusat Dokumentasi Melayu, Dewan Bahasa dan Pustaka atau mana-mana perpustakaan/pusat sumber untuk tujuan tersebut.” Begitulah jawapan daripada Dewan Bahasa Pustaka tentang mitos bahasa melayi hanya ada empat perkataan sahaja, dan kajian linguistik melayu masih dijalankan dari masa ke masa.

Menurut Noriah (1999), terdapat 157 perkataan asli bahasa melayu. Hasil kajian beliau ini telah membidas pendapat yang bahasa asli melayu hanya ada 4 patah perkataan sahaja. Namun begitu, saya sangat tertarik dengan kajian-kajian pakar etnologi dan linguistik dunia terutamanya kajian yang dijalankan kepada bahasa-bahasa Austronesia. Ramai pengkaji-pengkaji di Bidang Etnologi dan Antropologi sangat tertarik dengan bahasa-bahasa Austronesia ini kerana ia merupakan keluarga bahasa yang terbesar di dunia, dari segi kawasan geografi (meliputi 60% ukur lilit bumi di kawasan khatulistiwa) mahupun jumlah bahasa (lebih 1,200 bahasa menurut Gordon, 2005).

Daripada keluarga bahasa ini, Belwood bersama sekumpulan pengkaji (1995) menyatakan bahasa Bangsa Austronesia (Malayan Brown) ini bermula dari Taiwan, menyebar ke Kepulauan Asia Tenggara dan pantai New Guinea, sebelum menyebar dengan luas ke Madagaskar (Afrika), Mikronesia, Hawaii, Rapa Nui (Easter Island) dan New Zealand. Teori Belwood ini menunjukkan salah satu daripada migrasi manusia terbesar di dunia dan lebih menarik kerana ia berlaku sebelum wujudnya teknologi pelayaran moden. Mungkin juga teknologi pelayaran pada zaman tersebut (lebih 3,000 tahun dahulu) lebih canggih daripada pelayaran moden, siapakan tahu?

Teori ini menyokong teori “Out of Taiwan” yang dicanang-canangkan oleh ramai pengkaji barat. Namun begitu, terdapat segelintir ahli genetik mempersoalkan teori ini dan berpegang pada bukti-bukti genetik, yang mana pusat migrasi manusia bermula daripada Kepulauan Asia Tenggara sekitar 13,000-17,000 tahun dahulu. Nenek moyang kita ini (dari Kepulauan Melayu) menyebar ke arah Utara (Taiwan) dan bergerak ke New Guinea dan seterusnya ke Lautan Pasifik (Oppenheimer dan Richards, 2001)

Kajian-kajian pengkaji terkemuka di bidang Etnografi, Linguistik, Antropologi, Genetik dan sebagainya mendokong bahawa kita ini daripada satu jurai keturunan yang sama, bermula daripada Kepulauan Asia Tenggara. Dari sini, teori Out of Sundaland diperkenalkan oleh Oppenheimer (2001).

Apakah pula kognat? Kognat ialah perkataan yang berasal daripada bahasa latin iaitu cognatus yang bermaksud ‘Pertalian Darah”. Kognat ialah perkataan-perkataan yang hampir sama bunyi dan maksudnya serta mempunyai asal etimologi yang sama. Maknanya, perkataan-perkataan yang berasal daripada satu bahasa proto yang sama. Dalam kajian Blust, Gray dan Jordan (2000), Greenhill dan Gray (2005), maka satu projek pangkalan data bahasa-bahasa Austronesia telahpun diwujudkan pada tahun tersebut. Projek Pangkalan data tersebut dipanggil “Blust’s Austronesian Comparative Dictionary Project”.

Pada dasarnya, projek tersebut mengandungi 231 bahasa Austronesia berikutan dapatan kajian Blust dari tahun 1986 lagi di University of Hawaii. Namun, dengan kerjasama Gray (et al, 2000), projek database elektronik diperkenalkan dan ditambahkan lagi dengan pelbagai perkataan-perkataan dan bahasa-bahasa Austronesia, sehingga wujud banyak perkataan-perkataan proto, yang menjadi teori kepadda perkataan-perkataan induk bahasa melayu moden dan semua bahasa Austronesia yang lain. Pembaca semua boleh melayari http://language.psy.auckland.ac.nz/austronesian/ bagi mendapatkan database tersebut.

Pangkalan data ini menunjukkan betapa kayanya bahasa kita yang terasli dan tidak dipengaruhi oleh Bahasa-bahasa lain seperti Sanskrit, Arab, Parsi dan bahasa-bahasa kolonial yang datang menjajah tanah kita. Sumber pangkalan data ini diambil daripada 3 sumber utama iaitu daripada dapatan kajian lapangan Robert Blust, John Lynch dan Malcom Ross. Selain itu, sumber lain termasuklah projek POLLEX (Polynesian lexicon project) susunan Biggs dan Clark (2000), Koleksi Mikronesia (Bender et al, 2003), Bahasa-bahasa Taiwan (Ferrell, 1969,1982), Kepulauan Batanes (1987), Kepulauan Moluka (Taber, 1993), Kepulauan Solomon (Tryon dan Hackman, 1983), Vanuatu (Crowley, 2006) dan Filipina (Reid, 1971). Terdapat banyak lagi pengkaji-pengkaji yang menyumbangkan kepada dapatan pengkalan data ini, dan boleh dilihat di laman yang dinyatakan di atas.

Sehingga kini, pangkalan data ini akan dikemaskini dari masa ke masa bergantung kepada pencapaian pengkaji-pengkaji daripada University of Auckland dan University of Hawaii. Robert Blust dan Stephen Trussel pula membangunkan satu laman web mudah untuk bahasa-bahasa Austronesia iaitu http://www.trussel2.com/acd/ dan semua orang boleh melihat kesungguhan mereka mengumpulkan dan mencari hipotesis bahasa ter asli kita, termasuklah induk kepada bahasa melayu.

Melalui projek Austronesia ini, dapatlah kita simpulkan bahawa bahasa melayu bukan hanya ada 4 perkataan asal, mahupun 157 perkataan asal.

Perkataan-perkataan asal itu terdapat beribu-ribu perkataan yang membentuk lebih 1,200 bahasa di seluruh dunia Austronesia. Terdapat lebih 6000 perkataan proto bagi Bahasa Proto-Melayu-Polinesia-Barat (PWMP) dan lebih 3000 perkataan Proto-Melayu-Polynesia (PMP) yang dikumpulkan oleh Blust dari tahun 1977 sehinggalah sekarang. PWMP dan PMP ialah induk terus kepada bahasa kita hari ini, bebas daripada pengaruh bahasa luar.

Masihkah kita menyangka yang bahasa melayu itu asalnya hanya 4 perkataan sahaja??

Rujukan:

1) Blust, Greenhill and Gray (2008),The Austronesian Basic Vocabulary Database: From Bioinformatics to Lexomics, Evol Bioinform Online. 2008; 4: page 271–283.
2) http://prpm.dbp.gov.my/Search.aspx?k=babi&d=10 (hasil carian dalam website Dewan Bahasa dan Pustaka).
3) http://language.psy.auckland.ac.nz/austronesian/
4) http://www.trussel2.com/acd/
5) www.vocabulary.com/dictionary/cognate
6) Noriah, Mohamed (1999), Sejarah Sosiolinguistik Bahasa Melayu Lama, Penerbit Universiti Sains Malaysia


Dasar Ekonomi Rasulullah S.A.W

Seringkali umat Islam diajar tentang konsep kerasulan Nabi Muhammad SAW tanpa henti. Jika ditanya, semua mesti tahu tentang perkara-perkara keagamaan sejak kelahiran hingga kewafatan baginda, tetapi bukan semua mampu menceritakan sisi kemanusiaannya. Umat Islam harus belajar tentang sisi kemanusiaan baginda selain daripada kepercayaan bahawa baginda sentiasa adil, amanah dan saksama.

Ekonomi memerlukan pemerhatian yang jitu, kerana ia menjadi tanda aras kepada setiap negara. Sistem kapitalisme, sosialisme dan komunisme telah bangkit menggantikan arus-arus Platonisme, merkantilisme dan feudalisme yang sudahpun pupus daripada saraf-saraf kerajaan yang sedia ada. Di mana penghambaan sungguh aktif, disitulah pembebasan diinspirasikan – tanda semulajadi manusia; setiap seorang mahu dibebaskan daripada cengkaman kezaliman.

Tetapi pada hari ini, kebebasan manusia dicengkam dengan kezaliman ekonomi.

Konsep ekonomi pasaran terbuka yang diketuai Barat menyaksikan terlalu banyak mesyuarat dan persidangan untuk memperbaiki sistem yang sedia ada. Amerika Syarikat yang satu masa dahulu mengetuai dengan ekonomi terhebat dunia telah hilang kerelevanan mereka selepas bermula mandat Barack Obama, yang digelumangi sebuah krisis global.

Apa yang diyakini ilmuwan-ilmuwan Islam – sistem ini sukar dibaiki dengan Persidangan “Pivot to Asia”, atau Perjanjian Perkongsian Trans-Pasifik, NAFTA dan sebagainya. Ia perlu melihat Persidangan Hira’, iaitu mesyuarat sederhana seorang manusia bersama wakil idealis terunggul di Alam Semesta, Tuhan.

Hanya dengan satu patah perkataan, “Iqra”, sebuah platform telah terbentang luas, memulakan penjelajahan sains, falsafah dan kebudayaan yang pada hari ini disempitkan kepada agama semata-mata manakal perkara-perkara lain dilihat sebagai duniawi. Cendekiawan-cendekiawan Islam dahulu mengasahkan minda mereka dengan ilmu-ilmu yang dikatakan duniawi ini tanpa melupakan jatidiri agama mereka

“Apabila populasi berkembang, bilangan buruh pun akan berkembang. Ini akan mengembangkan kemewahan selaras dengan keuntungan yang meningkat, dan keperluan untuk hidup mewah. Kepakaran akan dicipta untuk menghasilkan bahan-bahan kekayaan. Nilai bahan-bahan itupun akan meningkat dan sebagai tindakbalas, keuntungan akan naik berganda.” – Ibnu Khaldun.

Ibnu Khaldun juga membincangkan tentang teori evolusi, sistem kewangan Islam, dan penentangan kepada Platonisme. Ibnu Sina menerapkan ilmu perubatan tentang penyakit-penyakit berjangkit, memperkenalkan kuarantin dan menyokong teori miasma. Ilmu matematik yang dipelajari sekarang turut mempunyai sumbangan Muhammad ibnu Musa al-Kwarizmi.

Terlalu ramai cendekiawan-cendekiawan terdahulu berjaya merungkaikan Zaman Keemasan Islam, berdasarkan ilmu yang memandu ekonomi ketamadunan. Saraf ini boleh didapati daripada zaman Nabi Muhammad SAW sendiri yang menyaksikan kezaliman ekonomi yang dibincangkan diatas.

Kedudukan strategik Mekah dan sistem birokrasi berpuak adalah dua kanser yang pernah mencengkam tanah Arab. Apabila fahaman berpuak menular dalam kalangan sebuah masyarakat, tentunya hidup akan berdasarkan kekuatan dimana orang-orang miskin akan ditindas sezalim-zalimnya. Mekah adalah dunia kegelapan, dimana agama Islam menyinari cahaya selepas sekian lama menghilang. Mesej Rasulullah SAW (nama diubah kerana baginda sudah menjadi Rasul) yang memperjuangkan keadilan melahirkan inspirasi dalam kalangan yang ditindas.

Keadilan dan kesaksamaan menjadi dasar-dasar utama dalam manifesto politik baginda yang mengundang penindasan daripada masyarakat yang menggemari kegelapan. Puak Makhzum dan Abdushams telah menyekat Puak Hashim agar mereka menarikbalik perlindungan yang dikurniakan kepada Rasulullah SAW, dengan cara pemboikotan perkahwinan dan perdagangan.

Atas ketiadaan harapan di Mekah, jalan dibuka ke Yathrib, dimana piagam Islam pertama dilahirkan – Madinah, yang mengikatkan puak dan kaum keluarga Yathrib dan menghentikan pertempuran puak antara Aus dan Khazraj. Ia menciptakan hak-hak dan tanggungjawab-tanggungjawab rakyat Yathrib, tidak kira apa jua agama sekalipun. Perkara-perkara penting seperti keselamatan, kebebasan beragama, perhubungan, percukaian, dan perundangan dimandatkan.

Lapan tahun selepas penghijrahan ke Madinah, kesatuan jahiliyah di Mekah berjaya dileburkan, dan akhirnya – Mekah ditawan dan dimasukkan ke dalam pengaruh Islam. Kemusnahan berhala-berhala yang membawa maksud kepada sifat tamak, materialisme, penindasan dan ketaatan kepada puak telah mendorong masyarakat dibawah kepimpinan Rasulullah SAW kearah Allah.

Pokok yang paling utama adalah sifat kejujuran.

Abdullah ibnu Mas’ud meriwayatkan, Rasulullah SAW bersabda, “Sesungguhnya, kejujuran membawa kebenaran, dan kebenaran membawa ke Syurga. Seseorang boleh berkata benar, sehingga amalannya dicatat sebagai kejujuran. Sesungguhnya, pembohongan mengundang kejahatan, dan kejahatan membawa ke Neraka. Seseorang boleh berdusta sehingga dia dicatat Allah sebagai pendusta.” – Sahih Muslim 2607

Selain itu, keadilan perlu dijadikan asas utama dalam kehidupan harian. Islam menekankan umatnya berlaku adil, kerana golongan yang tidak adil tidak akan berjaya.

“Sesungguhnya Allah menyuruh berlaku adil, dan berbuat kebaikan, serta memberi bantuan kepada kaum kerabat; dan melarang daripada melakukan perbuatan-perbuatan yang keji dan mungkar serta kezaliman. Ia mengajar kamu (dengan suruhan dan laranganNya ini), supaya kamu mengambil peringatan mematuhiNya.” – Qur’an 16:90.

Hukum hidup memerlukan keikhlasan kepada Tuhan dan keadilan kepada semua orang, termasuk juga dengan berbuat baik kepada golongan muda dan bermurah hati kepada yang miskin.

Sumber: http://bit.ly/1CTOMiA

Ini bermakna, segala perbuatan mestilah adil kepada semua umat – bagaimana etik bekerja, sifat berbelanja dan amalan berniaga akan memberikan faedah kepada semua umat?

Dua nilai ini merupakan tunas paling utama dalam Islam – kejujuran dan keadilan. Dalam pandangan Allah, semua ciptaan-Nya adalah hamba, bermakna sistem penghambaan yang dilakukan Arab sememangnya tiada masa depan. Pembebasan Bilal bin Rabah menunjukkan kesaksamaan dalam agama Islam, sehingga status bekas hamba diangkat melaungkan azan yang pertama.

Rasulullah SAW tidak mengamalkan konsep ekonomi secara khusus. Baginda bukan kapitalis, sosialis, atau komunis. Baginda mengamalkan prinsip-prinsip kapitalisme dalam perniagaan, dan menekankan sosialisme dalam hidup – secara khusus, umat Islam ketahui rukun ketiga Islam, iaitu mengeluarkan zakat.

Disini jelasnya, apa-apa ideologi politik atau sistem ekonomi boleh diterimapakai, tertakluk kepada syarat bahawa konsep yang digunakan penuh kejujuran dan keadilan, tidak kira kapitalisme, sosialisme atau komunisme.


Firaun Terakhir Dalam Sejarah

Firaun merupakan gelaran kepada pemerintah kepada peradaban Mesir Purba. Bagi orang melayu, perkataan firaun itu berasal dari perkataan arab yang berbunyi sama dimana asal-usulnya pula dari perkataan Hebrew yang berbunyi ‘parʿōh’. Dari perkataan Hebrew ini boleh dilihat kesamaannya dengan gelaran firaun di dalam Bahasa Inggeris iaitu Pharoah.

Walaupun bagaimanapun, tidak terdapat mana-mana bukti pun dari kajian arkeologi yang menunjukan pemerintah Mesir Purba memakai gelaran tersebut menunujukan pada dasarnya mereka adalah raja Mesir Purba.

Gelaran Firaun ini hanya digunapakai oleh pihak umum kerana pemakaiannya dalam kitab suci Al-Quran dan Injil. Bagi peradaban Mesir Purba, pemerintah mereka ditulis dalam bentuk istimewa membezakan nama raja dan nama rakyat biasa. Nama raja itu diukir didalam satu bujur memanjang yang di gelar ‘Cartouche’ melambangkan keabadian. Pengguanan gelaran Firaun hanya digunapakai pada zaman Kerajaan Baharu pada 1550-1059 SM.

Pada zaman ini, pemerintahan mereka mengunakan gelaran ‘per-aa’ yang membawa maksud Rumah Besar atau Istana. Gelaran ‘per-aa’yanglah merupakan titik permulaan gelaran Firaun atau ‘Pharoah’.

Nukilan ini bukanlah menceritakan tentang Firaun-firaun yang hebat, yang telah membawa peradaban Mesir Purba ke waktu kegemilangannya seperti Remses II, Amenhotep III dan Khufu. Sebaliknya, penulisan ini akan menceritakan serba sedikat tetang firaun-firaun atau pemerintah Mesir Purba yang menyaksikan kemunduran dan kehancuran peradaban mereka.

Nectanebo II, Firaun Mesir terakhir

Nctanebo II merupakan pemerintah Mesir Purba pada pengakhiran Dinasti ke-30 iaitu dari 380-343 SM. Beliau memerintah Mesir Purba dari Sais yang terletak di Delta Sungai Nil selama 17 tahun bermula dari 360 SM. Zaman ini menyaksikan kemunduran peradabaan Mesir Purba. Zaman kegemilangannya telah lama berlalu.

Zaman Kerajaan Baharu Mesir Purba yang meninggalkan banyak kuil dan monumen hebat telah musnah dek perebutan kuasa, serangan orang luar dan kelemahan kuasa pemerintah. Selepas itu, Mesir purba menyaksikan pepecahan kuasa pemerintahan juga penaklukan dari kuasa luar seperti Nubia, Libya dan Parsi sebelum tiba ke Dinasti ke-30.

Mengikut Herodotus, Nectanebo II menaiki takhta dengan merampasan kuasa dari Teos dengan merasuah komander askar upahan Yunani yang berkhidmat kepada Raja Teos. Nectanebo II cuba mengambalikan kegemilingan Mesir purba yang telah lama hilang. Beliau melakukan banyak projek pembinaan di seluruh Mesir Purba. Beliau juga berjaya menangkis beberapa cubaan penaklukan dari askar Parsi yang dihantar oleh Raja Parsi Artaxerxes III.

Walaubagaimanapun, pemerintahan Nectanebo II tidak kekal lama. Beliau akhirnya tewas kepada Parsi dalam Pertempuran di Pelusium pada 343 SM. Selepas kekalahan ini, Mesir Purba kembali diperintah oleh Kerajaan Parsi dibawah Raja Artaxerxes III. Nectanebo II melarikan diri ke Memphis dan seterusnya ke Nubia.

Beliau cuba mengambil kembali kerajaannya dengan bantuan Khabash dari Sais tetapi tidak berjaya. Menurut lagenda, Beliau akhirnya berlayar ke kerajaan Yunani di Macedonia. Pada akhir hayat beliau, Nectanebo II tidak akan kembali ke bumi Mesir.

Cleopatra VII Philopater, Firaun Ptolemy terakhir

Walaupun ditawan oleh Kerajaan Parsi selepas kekalahan Nectanebo II, Mesir kembali bebas apabila Alexander the Great meluaskan kekauasan Yunani. Untuk memudahkan penerimaan Alexander the Great sebagai pemerintah Mesir Purba, beliau telah melakukan upacara menaiki takhta firaun. Tambahan itu, beliau telah menyebarkan cerita yang mengatakan beliau adalah anak kepada Nectanebo II dan mempunyai hak ke atas takhta firaun Mesir Purba.

Selepas kem4tian Alexander the Great di Babylon, Ptolemy, salah seorang jeneral dibawah Alexander The Great, mengambil alih pemerintahan Mesir Purba sebagai gabenor atau ‘Satrap’. Beliau pada akhrinya menabalkan dirinya sebagai raja Mesir Purba dan memulakan dinasti baru iaitu Dinasti Ptolemy. Kerajaan baru ini mengambalikan kegemilangan Mesir Purba semula walaupaun diperintah oleh orang Yunani.

Pada pengakhiran dinasti ini, kita diketemukan dengan sorang wanita yang menjadi terkenal di seluruh dunia disebabkan oleh drama Shakespeare. Beliau adalah Firaun Cleopatra VII. Dilahirkan pada 69 SM kepada Ptolemy XII Aulete and Cleopatra V yang merupakan adik-beradik.

Beliau banyak menghabiskan masa remajanya di Rom bersama ayahnya. Ini kerana Ptolemy XII telah dibuang negara oleh penduduk Alexandria pada 58 SM disebabkan beliau tidak melakukan apa-apa tindakan selepas Rom merampas Cyprus dari Mesir Purba. Pada masa ini, Dinasti Ptolemy bukanlah pada puncak kegemilangannya.

Kerajaan Mesir Purba ini sedang menuju keruntuhan disebabkan oleh perebutan takhta dalam kalangan Ptolemy, pemberontakan rakyat Mesir dan pengaruh Rom yang semakin meningkat. Ptolemy XII kembali ke Mesir pada 55 SM bersama angkatan tentera Rom dibawah pimpinan Aulus Gabinius dan memerintah dengan bantuan tentera ini. Selepas pemergian Ptolemy XII, pemerintahan Mesir Purba telah turun kepada Cleopatra VII dan Ptolemy XIII untuk memerinatah bersama.

Seperti biasa, mereka berdua berp3r4ng sesama sendiri pada 49 SM. Pep3r4ngan ini berakhir dengan Cleopatar VII dibunag negara ke Syria. Setahun kemudian, Cleopatra VII kembali ke Alexandria dan berjaya mendapatkan bantuan Julius Ceaser yang marah akan Ptolemy XIII kera membvnvh Pompey yang melarikan diri ke mesir setelah kalah kepada Ceaser. Dengan bantuan Ceaser, Cleoptra VII berjaya mengalahkan Ptolemy XIII dalam pep4r4ngan. Ptolemy XIII sendiri dikatakan m4ti dalam pep3r4ngan ini.

Maka takhta pemerintahan Mesir Purba kini dikongsi diantara Cleopatra VII dan Ptolemy XIV. Tidak lama selepas itu, Cleopatra VII telah berpindah ke Rom bersama Ceaser, yang kini menjadi kekasih Beliau,, anak mereka Ptolemy Ceaserion dan Ptolemy XIV. Mereka tinggal di sana sehingga Ceaser dibvnvh di Senat Rom pada 44 SM. Sekembalinya mereka ke mesir, Ptolemy XIV dibvnvh dan digantikan dengan Ptolemy Ceaserion yang ditabalkan sebagai Ptolemy XV.

CleopatraVII pula bercinta dengan seorang Jeneral Rom bernama Mark Antony di Ephesus pada 41 SM. Mereka bersdau akhirnya berkahwin dan Antony tinggal di mesri jika beliau tidak mengetuai apa-apa kempen. Pada mulanya sekutu, akhirnya Cleoptra VII dan Antony berp3r4ng dengan Octavian yang merupakan cucu saudara dan pewaris kepada Julius Ceaser. Selepas mengalami kekalahan demi kekalahan dalam petempuran, Antony cuba membvnvh diri dan m4ti dalam dakapan Cleoptar VII.

Cleopatra VII cuba melakukan yang sama tetapi sempat dihalang oleh Octavian yang datang untuk menakluk kota Alexandria. Octavian menghalang cubaan membvnvh diri Cleopatra VII kerana ingin menayangkan firaun ini sebagai simbole kemenagan dalam perarakan di Rom. Umtuk megelak dimalukan sebegitu rupa, Cleoptra VII cuba bunh diri sekali lagi pada 12 Ogos 30 SM dan kali ini beliau berjaya.

Mengikut drama Shakespeare, Cleopatra VII m4ti kerana gigitan ular asp. Sebaliknya, ahli arkeologi berpendapat yang beliau mengunakan racun ular tedung yang tersorok di dalam pisau belati yang berongga sebagai alat untuk membvnvh diri.

Walaupun firaun Cleopatra VII telah m4ti, perlu diingatkan bahawa pemerintahan beliau adalah pemerinthan bersama. Ini bermaksud terdapat satu lagi firaun yang memerintah bersama Cleopatra VII. Firaun in adalah Ptolemy XV yang merupakan anak kepada Cleoptra VII dan Julius Ceaser.

Selepas kem4tian Cleopatra VII, octacian mengambil keputusan membvnvh Ptolemy XV dan mengakhirkan Dinasti Ptolemy di bumi Mesir. Dengan kem4tian kedua-dua pemerintah Mesir Purba, Mesir akhirnya diambil alih sebagai satu wilayah Rom.

Diocletian, Firaun Terakhir

Walaupun kerajaan Mesir Purba sudah hilang ditelan Empayar Rom, Jawatan Firaun masih dituruskan. Untuk memudahkan penaklukan dan penerimaan pemerintahan Rom di suatu wilayah jajahan baru, Rom akan mengintegrasikan kepercayaann dan budaya kawasan itu kedalam kepercayaan dan budaya Rom tersendiri. Oleh itu, Jawatan Firaun Mesir itu sendiri diberikan kepada Pemerintah Rom.

Selepas kejatuhan Dinasti Ptolemy ditangan Octavian, jawatan Firaun diberikan kepada Octavian ditambahkan pula dengan jawatan maharaja Rom. Octavian menjadi Maharaja Rom yang pertama serta firaun Mesir. Jawatan Firaun ini diberikan kepada maharaja Rom yang seterusnya sehinggalah ke Maharaja Diocletian.

Mengikut penceritaan, Diocletian dilahrikan di Croatia kepada bapa yang merupakan seorang bekas hamba. Beliau menaiki takhta pemerintahan Rom pada zaman yang bermasalah. Zaman ini lebih dikenali sebagai zaman Krisis Abad Ke-3. Zaman ini menyaksikan Empayar Rom hampir merundum disebabkan serang musuh luar, pep3r4ngan saudara dan kemelesatan ekonomi. Salah seorang yang menyelamatkan Empayar Rom dari terus hancur adalah Maharaja Diocletian. Diocletian menaiki takhta dalam keadaan yang penuh kesangsian.

Sewaktu pemerintahan Maharaja Carus, Diocletion merupakan komender pasukan berkuda yang terikat dengan kelaurga Maharaja. Maharaja ini dikatakan m4ti dipanah petir sewaktu kempen ketenteraan beliau menentang Sasanid. Selepas Carus, pemerintahan Rom diturnkan kepada dau anaknya iaitu Numerian, Maharaja Rom di Barat, dan Carinus, Maharaja Rom di Timur. Mahraja Numerian ma4i akibat racun manakala Maharaja Carinus m4ti dibvnvh oleh askarnya sendiri.

Akhirnya, Diocletion, seorang komander askar, telah dipilih untuk menaiki takhta Maharaja Rom. Kesangsiannya adalah Diocletian mungkin ada campur tangan dalam pembvnvh ketiga-tiga maharaja ini. Walaubagaimana pun permulaan Diocletian sebagai seorang Maharaja, Beliau cuba menampilkan diri beliau sebagai seorang pemulih Empayar Rom.

Semasa pemerinthana Diocletian (284 – 305 M), Beliau telah melakukan beberapa pembaharauan seperti mengukuhkan sempadan Empayar Rom dari serangna musuh luar, menghentikan inflasi yang melampau serta hasil cukai yang rendah penyebab permasalahan ekonomi, dan menyelesaikan masalah pewarisan takhta Rom yang menyebabkan Krisis Abad Ke-3 berterusan dengan mencipta sistem pemerintahnan Tetrarki.

Di dalam konteks Mesir, Belilau adalah salah sorang dari 5 Maharaja yang datang ke bumi mesir. Mesir juga tidak terlepas dari pembaharuan yang dilakukan oleh Diocletian: sistem cukai baharu yang menghentikan kelebiha golongan elit Yunani, penstrukturan sempdan daerah, menghapuskan sistem Nome yang telah digunapakai sejak purbakala dan membatalkan hak matawang sendiri. Penduduk Mesir telah menolak pembaharuan ini dan memberontak.

Semasa pemberontakan ini, Diocletian sendiri datang Mesir dan mengepung Alexandria selema 8 bulan pada 298 M. Kemenengan beliau ke atas penduduk Alexandria telah diabadikan dengan pembinaan ‘Pompey’s Pillar’ di bandar itu. Selapas itu, beliau telah menuju ke selatan mesir dan menghalau pengacau Nubia.

Tambahan pula, beliau menetapkan sempadan selatan Empayar ke Philae, selatan Aswan,. Maharaja Diocletian kembali semula ke mesir pada 302 M dimana beliau memberi roti kepada penduduk bandar Alexandria dan berucap menentang agama Manichaesims. Pada 303 M, beliau memula penyeksaan besar-besaran keatas penganut Kristian yang menyaksikan beribu-ribu penduduk Mesir m4ti. Beliau akhirnya menurun takhta pada 305 M dan m4ti pada 313 M.

Bukankah jawatan Firaun itu diberikan kepada pewaris Diocletian selepas dia menuruni takhta? Tidak. Ini kerana jawatan Firaun ini adalah jawatan yang dipegang sehingga m4tinya seseorang itu. Oleh itu, Diocletian masih digunapakai oleh para pendeta mesir sebagai seorang firaun. Dan ia masih dipakai selepas kem4tian Diocletian.

Selepas Diocletion m4ti, Empayar Rom telah mengalami perubahan dari segi agama rasminya. Sewaktu dulu, Empayar Rom mengamalkan agama paganisme. Sekarang Emapayar Rom telah berubah ke Kristian sehinggakan maharajanya sendiri menganuti Kristian. Dengan perubahan ini, Empayar Rom telah mengharam semua anutan paganisme.

Jawatan Firaun ini berkait rapat dengan ajaran paganisme kerana salah satu tugas firaun adalah menjadi tali hubungan antara tuhan-tuhan mesir dan penduduk mesir. Oleh itu selepas m4tinya Dioceltian, pendeta Mesir masih mengunapakai nama Diocletian sebagai firaun mesir untuk mengelakkan pengkaitan dengan maharaja Kristian Rom.

Ini terbukti dengan penemuan ukiran nama Diocletian sebagai firaun di Armant yang bertarikh 340 M, 27 tahun selepas kem4tian Diocletian. Ini boleh dikatakan yang Diocletian memegang jawatn Firaun selama-lamanya. Selepas Diocletian, tiada lagi firaun baharu.

Kesimpulan

3 orang firaun menunjuk perubahan status peradaban Mesir Purba. Kekalahn Nectenabo II menyaksikan tampuk pemerintahan Mesir Purba bukan lagi ditangan orang asal Mesir. Pembvnvhan diri Cleopatra VII dan kem4tian Ptolemy XV menyebabkan Mesir hilang daulatnya dan menjadi satu wilayah taklukan Rom. Serta, firaun bukan lagi memerintah dari bumi mesir. Penurunan takhta dan kem4tian Diocletian menyaksikan pengakhirna suatu budaya yang telah lama digunapakai digantikan dengan budaya yang baharu.

RUJUKAN:

Shaw, G. J. (2013). The Pharoah Life at Coart and on Campaign. London: Thomas & Hudson Ltd.

Fletcher, J. (2016). The Story of Egypt. London: Hodder & Stoughton Ltd

The Editors of Encyclopedia Britannica, (2020, 1 Januari). Carus. Dimuat turun daripada https://www.britannica.com/biography/Carus. Masuk pada 7 Oktober 2020

The Editors of Encyclopedia Britannica, (2020, 1 Januari). Carinus. Dimuat turun daripada https://www.britannica.com/biography/Carinus. Masuk pada 7 Oktober 2020

The Editors of Encyclopedia Britannica, (2020, 1 Januari). Numerian. Dimuat turun daripada https://www.britannica.com/biography/Numerian. Masuk pada 7 Oktober 2020

Extra Credits (2020, 22 Ogos). Third Century Crisis – Not Diocletian – Extra History – #3. Extra Credits. Dimuat turun daripada https://www.youtube.com/watch?v=lV8u3TS0CRw. Masuk pada 7 Oktober 2020

Artiikel dikirimkan oleh Syakireen Rahman untuk The Patriots.